Adebɔɔ Haa Aleɔ Nyɔŋmɔ Hiɛkalɔ Lɛ | Nikasemɔ\n“Nuŋtsɔ [Yehowa], bo ji mɔ ni sa akɛ oŋɔ anunyam . . . lɛ, ejaakɛ bo obɔ nii fɛɛ.”—KPOJ. 4:11.\nMɛni esa akɛ wɔfee koni wɔnyɛ wɔkumɔ apasa tsɔɔmɔi ni tamɔ “mɔji wuji” lɛ?\nMɛɛ gbɛ nɔ adebɔɔ nibii haa wɔnaa hewalɛ kɛ nilee ni Nyɔŋmɔ yɔɔ lɛ?\nTe fɔlɔi aaafee tɛŋŋ amɛye amɛbua amɛbii koni amɛná hemɔkɛyeli babaoo yɛ Yehowa mli?\n1. Mɛni esa akɛ wɔfee koni wɔhiɛ hemɔkɛyeli ni mli wa ni wɔyɔɔ lɛ mli?\nMƐI babaoo kɛɔ akɛ, nɔ ni amɛkɛ amɛhiŋmɛii naa lɛ pɛ amɛheɔ amɛyeɔ. Shi Biblia lɛ kɛɔ akɛ, “Nyɔŋmɔ lɛ, mɔ ko enako lɛ pɛŋ.” (Yoh. 1:18) Enɛ hewɔ lɛ, te wɔɔfee tɛŋŋ wɔye wɔbua mɛi ni tamɔ nɛkɛ ni amɛhe Yehowa amɛye lɛ? Ni wɔ hu, te wɔɔfee tɛŋŋ wɔhiɛ hemɔkɛyeli ni mli wa ni wɔyɔɔ yɛ Yehowa, ni ji “Nyɔŋmɔ ni anaaa lɛ” mli lɛ mli lɛ? (Kol. 1:15) Nɔ klɛŋklɛŋ ni esa akɛ wɔfee ji, ni wɔyɔse tsɔɔmɔi ni ehà anɔkwale ni kɔɔ Yehowa he lɛ nɔ lɛ. Kɛkɛ lɛ, wɔtsɔ Biblia lɛ nɔ wɔkumɔ susumɔ fɛɛ susumɔ ni “woɔ ehe nɔ eshiɔ Nyɔŋmɔ nilee lɛ.”—2 Kor. 10:4, 5.\n2, 3. Mɛɛ tsɔɔmɔi enyɔ komɛi haaa mɛi ale anɔkwale ni kɔɔ Nyɔŋmɔ he lɛ?\n2 Apasa tsɔɔmɔi ni ehe shi waa ni haaa mɛi ale anɔkwale ni kɔɔ Nyɔŋmɔ he lɛ ateŋ ekome ji sutsakemɔ tsɔɔmɔ lɛ. Nɛkɛ adesai atsɔɔmɔ nɛɛ teɔ shi ewoɔ Biblia lɛ, ni ehaaa mɛi aná hiɛnɔkamɔ. Kɛ́ wɔɔkɛɛ lɛ, nɔ ni sutsakemɔ tsɔɔmɔ lɛ tsɔɔ ji akɛ, abɔɔɔ adesai kɛ kooloi, amɛba kɛkɛ; ni tsɔɔ akɛ adesai leee yiŋtoo pɔtɛɛ hewɔ ni amɛyɔɔ shihilɛ mli.\n3 Kristendombii komɛi hu ni kɔɔ Biblia mli saji hiɛaŋhiɛaŋ lɛ tsɔɔ akɛ, jeŋ muu lɛ fɛɛ, ní shikpɔŋ lɛ kɛ enɔ bɔɔ nii fɛɛ fata he lɛ, eye afii akpei fioo komɛi pɛ. Nɛkɛ mɛi nɛɛ, ní ekolɛ amɛheɔ amɛyeɔ akɛ Biblia lɛ jɛ Nyɔŋmɔ ŋɔɔ lɛ kɛɔ akɛ Nyɔŋmɔ kɛ gbii ekpaa, ni eko fɛɛ eko heɔ ŋmɛlɛtswai 24 bɔ nɔ fɛɛ nɔ aaafee afii akpei fioo komɛi ni eho nɛ. Mɛi ni heɔ tsɔɔmɔ nɛɛ amɛyeɔ lɛ kpoɔ odaseyelii fɛɛ ni jeŋ shikpalɔi kɛhaa ni kɛ amɛtsɔɔmɔ lɛ eyaaa lɛ. Enɛ hewɔ lɛ, tsɔɔmɔ nɛɛ haa ewaa kɛhaa mɛi akɛ amɛaahe Biblia lɛ amɛye, ni ehaa efeɔ tamɔ nɔ ni nilee bɛ Biblia mli saji lɛ amli, ni amɛjaaa. Mɛi ni tsɔɔ tsɔɔmɔ nɛɛ haa wɔkaiɔ mɛi komɛi ni hi shi yɛ klɛŋklɛŋ afii 100 lɛ mli ni hiɛ dɔɔ yɛ Nyɔŋmɔ he moŋ, “shi jeee nilee naa” lɛ. (Rom. 10:2) Te wɔɔfee tɛŋŋ wɔkɛ Nyɔŋmɔ Wiemɔ lɛ atsu nii kɛkumɔ “mɔji wuji,” ni ji sutsakemɔ tsɔɔmɔ lɛ kɛ apasa tsɔɔmɔi krokomɛi lɛ? * Ja wɔ diɛŋtsɛ lɛ, wɔmia wɔhiɛ wɔná nibii ni Biblia lɛ tsɔɔ lɛ ahe anɔkwa nilee dani wɔbaanyɛ wɔfee enɛ.\nATSƆƆ ANƆKWA SAJI KƐ NIIAHESUSUMƆ NƆ ANÁA HEMƆKƐYELI\n4. Mɛni nɔ esa akɛ wɔtsɔ wɔná hemɔkɛyeli?\n4 Biblia lɛ woɔ wɔ hewalɛ ni wɔtao nilee tamɔ ataoɔ jwetri lɛ. (Abɛi 10:14) Yehowa miisumɔ ni wɔtsɔ anɔkwa saji kɛ niiahesusumɔ nɔ wɔhe lɛ wɔye, shi jeee adesai anilee loo jamɔŋ blemasaji. (Nyɛkanea Hebribii 11:1.) Shi dani wɔbaahe Nyɔŋmɔ nɔ wɔye lɛ, ja wɔná nɔmimaa akɛ Yehowa yɛ. (Nyɛkanea Hebribii 11:6.) Jeee nɔ ko ni wɔmiitao wɔhe wɔye kɛkɛ lɛ hewɔ wɔheɔ wɔyeɔ akɛ eyɛ lɛ, shi moŋ akɛni wɔpɛi anɔkwa saji lɛ amli ni wɔjwɛŋ amɛnɔ jogbaŋŋ lɛ hewɔ.—Rom. 12:1.\n5. Mɛni ji yiŋtoo kome hewɔ ni wɔbaanyɛ wɔná nɔmimaa akɛ Nyɔŋmɔ yɛ?\n5 Eyɛ mli akɛ wɔnaaa Nyɔŋmɔ moŋ, shi bɔfo Paulo tsɔɔ yiŋtoo kome hewɔ ni wɔbaanyɛ wɔná nɔmimaa akɛ Nyɔŋmɔ yɛ lɛ. Paulo ŋma yɛ Yehowa he akɛ: “Ehe nii ni anaaa ni ji enaanɔ hewalɛ kɛ nyɔŋmɔyeli lɛ fɛɛ lɛ, kɛjɛ jeŋbɔɔ mli beebe lɛ atsɔɔ enii ni efee lɛ anɔ ayɔseɔ ni anaa faŋŋ.” (Rom. 1:20) Te ooofee tɛŋŋ oye obua mɔ ko ni heee yeee akɛ Nyɔŋmɔ yɛ lɛ koni ehe nɔ ni Paulo kɛɛ nɛɛ eye lɛ? Obaanyɛ okɛ lɛ asusu adebɔɔ nibii ni nyiɛ sɛɛ nɛɛ ni haa anaa akɛ wɔ-Bɔlɔ lɛ yɛ hewalɛ kɛ nilee lɛ ahe.\nANAA NYƆŊMƆ HEWALƐ LƐ YƐ ADEBƆƆ MLI\n6, 7. Mɛɛ gbɛ nɔ anaa hewalɛ ni Yehowa yɔɔ lɛ yɛ adebɔɔ nibii enyɔ komɛi ni buɔ shikpɔŋ lɛ he lɛ amli?\n6 Anaa hewalɛ ni Yehowa yɔɔ lɛ yɛ nibii enyɔ komɛi ni efee ni buɔ wɔhe lɛ amli, nomɛi ji kɔɔyɔɔ kɛ stiili hewalɛ ni ebɔle shikpɔŋ lɛ. Akɛ nɔkwɛmɔnɔ lɛ, kɔɔyɔɔ ni ebɔle shikpɔŋ lɛ yeɔ ebuaa wɔ yɛ gbɛi babaoo nɔ fe kɔɔyɔɔ ni ehaa wɔnáa wɔmuɔ lɛ kɛkɛ. Tɛi wuji komɛi ni hoɔ kɛfoi yɛ ŋwɛiniiaŋ, ni kɛ́ eko tse ebagbee shikpɔŋ lɛ nɔ lɛ, ebaanyɛ efite nii waa. Shi bei pii lɛ, tɛi nɛɛ shɛɛɛ shikpɔŋ lɛ nɔ, ejaakɛ kɛ́ amɛbote kɔɔyɔɔ ni ebɔle shikpɔŋ nɛɛ he lɛ mli lɛ, amɛshãa. Kɛ́ eko miishã beni je ena lɛ, ekpɛlɛɔ tamɔ ŋulami ni etse yɛ ŋwɛiniiaŋ.\n7 Stiili hewalɛ ni ebɔle shikpɔŋ lɛ hu buɔ wɔhe. Nɛkɛ hewalɛ nɛɛ jɛɔ shikpɔŋ lɛ shishi tɔ̃ɔ. Dade ni esere etsɔ tamɔ ŋmɔtɔ ni mli edɔ ni yɛ shikpɔŋ lɛ shishi tɔ̃ɔ. Ni ŋmɔtɔ ni bɔleɔ ehe nɛɛ mli stiili hewalɛ lɛ jɛɔ ni ekpeleɔ shikpɔŋ lɛ kɛ ehewɔŋ fɛɛ kɛyaa ŋwɛiniiaŋ po. Nɛkɛ hewalɛ nɛɛ buɔ wɔhe kɛjɛɔ dɔlɛ ni baanyɛ aye mɔ awui ni jɛɔ hulu lɛ mli kɛbaa shikpɔŋ lɛ nɔ lɛ he. Jeee stiili hewalɛ nɛɛ kulɛ, dɔlɛ ni jɛɔ hulu lɛ mli lɛ baashã nɔ fɛɛ nɔ ni yɔɔ shikpɔŋ lɛ nɔ lɛ. Shi stiili hewalɛ nɛɛ saa dɔlɛ nɛɛ naa loo ehaa ekuɔ esɛɛ kɛyaa ŋwɛiniiaŋ ekoŋŋ. Anaa bɔ ni stiili hewalɛ nɛɛ tsuɔ nii ehaa lɛ yɛ kanei fɛfɛji ni kɛ́ je na lɛ amɛhoɔ yɛ kɔɔyɔɔ lɛ mli yɛ shikpɔŋ lɛ kooyi kɛ ewuoyi lɛ. Enɛ tsɔɔ faŋŋ akɛ Yehowa yɛ ‘hewalɛ kpele.’—Nyɛkanea Yesaia 40:26.\nANAA NYƆŊMƆ NILEE LƐ YƐ ADEBƆƆ MLI\n8, 9. Mɛɛ gbɛ nɔ gbɛjianɔ ni Yehowa eto ni ekɛbaa wala yi lɛ haa anaa akɛ ele nii?\n8 Wɔnaa Yehowa nilee lɛ yɛ gbɛjianɔ ni eto koni ekɛbaa wala yi yɛ shikpɔŋ nɔ lɛ mli. Ŋɔɔ lɛ akɛ oyɛ maŋ ko ni atswa gbogbo awo he kɛ emli mɛi akpekpei abɔ mli. Nu ni mli tse baaa maŋ lɛ mli, ni anyɛɛɛ ajie jwɛi kɛ nu muji ni yɔɔ jɛmɛ lɛ kɛya he ko hu. Etsɛŋ ni maŋ ni tamɔ nɛkɛ lɛ mli baawo muji kpɔtɔɔ ni jɛmɛ hilɛ baajara. Yɛ gbɛ ko nɔ lɛ, wɔshikpɔŋ lɛ tamɔ maŋ ni atswa gbogbo awo he nɛɛ. Nu ni mli tse ni yɔɔ nɔ lɛ faaa, ni anyɛɛɛ ajie jwɛi kɛ nu muji ni yɔɔ mli lɛ kɛya ŋwɛiniiaŋ. Kɛlɛ, nɛkɛ maŋ ni atswa gbogbo awo he nɛɛ yeɔ ebuaa bɔɔ nii ni hiɛ kamɔ aaafee akpekpei toi akpei abɔ ni yɔɔ mli lɛ ni amɛhiɔ wala mli. Mɛni hewɔ ebaa lɛ nakai? Nɔ hewɔ lɛ ji akɛ, shikpɔŋ lɛ tsɔɔ naakpɛɛ gbɛ nɔ ehaa bɔɔ nii komɛi nyɛɔ amɛkɛ nibii ni bɔɔ nii krokomɛi kɛtsu nii momo lɛ tsuɔ nii ekoŋŋ koni amɛ fɛɛ amɛya nɔ amɛhi wala mli.\n9 Nyɛhaa wɔsusuɔ bɔ ni feɔ ni shikpɔŋ lɛ haa wɔnáa kɔɔyɔɔ ni wɔmuɔ lɛ (oxygen) he wɔkwɛa. Gbɔmɛi kɛ kooloi akpekpei toi akpei abɔ muɔ kɔɔyɔɔ nɛɛ, ni amɛjieɔ kɔɔyɔɔ kroko (carbon dioxide) kpo. Fɛɛ sɛɛ po lɛ, kɔɔyɔɔ ni wɔmuɔ lɛ babaoo yɛ lolo, ni etãaa da. Mɛni hewɔ? Ejaakɛ tsei gbalaa kɔɔyɔɔ ni wɔjieɔ lɛ kpo lɛ kɛfataa nu, dɔlɛ ni jɛɔ hulu la lɛ mli, kɛ niyenii hewalɛ ni yɔɔ sũ mli lɛ he ni amɛkɛfeɔ niyenii, ni amɛjieɔ kɔɔyɔɔ ni wɔmuɔ lɛ kpo. Kɛ́ wɔmu kɔɔyɔɔ ni tsei jieɔ lɛ kpo lɛ, belɛ wɔmiije nifeemɔ nɛɛ shishi ekoŋŋ. Atsɛɔ nifeemɔ nɛɛ yɛ Blɔfo mli akɛ fotosintɛsis. No hewɔ lɛ yɛ gbɛ ko nɔ lɛ, Yehowa bɔ tsei lɛ koni etsɔ nɔ eha ‘adesai wala kɛ mumɔ.’ (Bɔf. 17:25) Enɛ ji nilee ni nɔ bɛ diɛŋtsɛ!\n10, 11. Mɛɛ gbɛ nɔ bɔ ni Yehowa bɔ abɛi ko kɛ gɛnsɛgɛnsɛ lɛ haa wɔnaa akɛ ele nii waa?\n10 Anaa bɔ ni Yehowa le nii lɛ yɛ adebɔɔ nibii srɔtoi ni wala yɔɔ amɛmli ni yɔɔ shikpɔŋ nɔ lɛ hu mli. Niiamlitaolɔi tsɔɔ akɛ, ayɛ bɔɔ nii ni hiɛ kamɔ nɛɛ aaafee akpekpei 2 kɛmiimɔ akpekpei 100 yɛ shikpɔŋ lɛ nɔ. (Nyɛkanea Lala 104:24.) Nyɛhaa wɔsusua bɔ ni ejɛ nilee mli ebɔ nibii nɛɛ ekomɛi lɛ he wɔkwɛa.\nBɔ ni Nyɔŋmɔ fee gɛnsɛgɛnsɛ hiŋmɛii lɛ haa anaa akɛ ele nii waa; mfoniri kokoroo lɛ tsɔɔ hiŋmɛi lɛ ni asha lɛ agbo (Kwɛmɔ kuku 11)\n11 Akɛ nɔkwɛmɔnɔ lɛ, ayɛ abɛi ko (monarch butterfly) ni e-ansɔ dalɛ kɛ pɛn naabu baafee pɛ. Kɛlɛ, hulu lɛ yeɔ ebuaa abɛi nɛɛ ni enyɛɔ efilikiɔ aaafee kilomitai 3,000 kɛjɛɔ Canada kɛyaa koo ko mli yɛ Mexico. Shi akɛni hulu lɛ jɛɔ shikpɔŋ lɛ afã kome kɛyaa afã kroko hewɔ lɛ, te abɛi nɛɛ feɔ tɛŋŋ eyashɛɔ ní elaajeee lɛ? Yehowa fee abɛi nɛɛ ansɔ bibioo lɛ bɔ ni baaha eyɔse bɔ ni hulu lɛ tsiɔ ehe lɛ, ni enyɛ eyashɛ he ni eyaa lɛ ni elaajeee. Agbɛnɛ, susumɔ gɛnsɛgɛnsɛ, ni mɛi komɛi tsɛɔ lɛ gbekɛbii aligɔta lɛ he okwɛ. Kooloo nɛɛ yɛ hiŋmɛi wuji enyɔ. Eyɛ nɔ ni yɔɔ hiŋmɛi mli ni haa anaa nii (lens) lɛ ekomekomei aaafee 30,000 sɔŋŋ yɛ ehiŋmɛii lɛ eko fɛɛ eko mli. Bɔ ni kooloo nɛɛ hiŋmɛii lɛ yɔɔ hewɔ lɛ, kulɛ esa akɛ kɛ́ eekwɛ nɔ ko lɛ, ena lɛ pii ni eyiŋ afutu lɛ, shi e-ansɔ bibioo lɛ haa enyɛɔ enaa nii lɛ jogbaŋŋ ni enyɛɔ enaa nɔ fɛɛ nɔ ni tsiɔ ehe bibioo po yɛ he ni eyɔɔ lɛ.\n12, 13. Mɛni haa bɔ ni Yehowa fee wala yibii ni yɔɔ ogbɔmɔtso lɛ mli lɛ feɔ bo naakpɛɛ lɛ?\n12 Bɔ ni Yehowa fee wala yibii ni yɔɔ bɔɔ nii fɛɛ ni hiɛ kamɔ lɛ amli lɛ yɛ naakpɛɛ po fe nibii ni wɔsusu he nɛɛ. Akɛ nɔkwɛmɔnɔ lɛ, wala yibii aaafee akpekpe toi akpekpei 100 yɛ wɔgbɔmɔtso lɛ mli. Ayɛ nɔ ko tamɔ kpãa yɛ wala yibii nɛɛ ateŋ eko fɛɛ eko mli ni atsɛɔ lɛ DNA (deoxyribonucleic acid). Saji titrii ni tsɔɔ bɔ ni esa akɛ mɔ ko gbɔmɔtso aji aha, tamɔ ekwɔlɛ, ehiŋmɛii adaramɔ, ehewolo nɔ su, kɛ ekrokomɛi yɛ DNA lɛ mli.\n13 Te saji ni yɔɔ DNA lɛ mli lɛ fa ha tɛŋŋ? Ha wɔkɛ saji ni yɔɔ DNA ni egbi ni falɛ ji awale bibioo kome lɛ mli lɛ ato saji ni abaanyɛ akɛwo CD nɔ lɛ he wɔkwɛ. Abaanyɛ akɛ saji fɛɛ ni yɔɔ dishinari mli lɛ awo CD kome nɔ, ni enɛ ji nɔ ko ni yɔɔ naakpɛɛ waa, ejaakɛ CD ji nɔ ko bibioo ko kɛkɛ. Shi kɛ́ akɛɛ akɛ saji ni yɔɔ DNA ni egbi ni falɛ ji awale bibioo kome lɛ mli lɛ baawo CD nɔ lɛ, ebaahe CD komekomei akpekpe toi akpekpei enumɔ!\n14. Te nibii ni jeŋ shikpalɔi ena lɛ haa onuɔ he ohaa tɛŋŋ?\n14 Maŋtsɛ David tsɔɔ akɛ etamɔ nɔ ni Yehowa eŋma saji ni he hiaa kɛha adesa gbɔmɔtso lɛ bɔɔ lɛ yɛ wolo mli. Ewie Yehowa Nyɔŋmɔ he akɛ: “Beni miji lá kukuli kɛkɛ lɛ, ohiŋmɛii na; ni gbii ni atotoi ni amɛteŋ ekome folo shɛko lɛ, aŋma fɛɛ yɛ owolo lɛ mli.” (Lala 139:16) Enɛ haa wɔnaa nɔ hewɔ ni David jie Yehowa yi beni ejwɛŋ bɔ ni abɔ lɛ yɛ naakpɛɛ gbɛ nɔ aha lɛ he lɛ. Nibii komɛi ni jeŋ shikpalɔi ena yɛ afii fioo komɛi ni eho nɛ lɛ amli lɛ haa wɔnaa kpɛɔ wɔhe waa kɛ́ wɔjwɛŋ bɔ ni Yehowa bɔ wɔ eha lɛ he. Nibii ni amɛna nɛɛ haa wɔnuɔ he taakɛ lalatsɛ lɛ nu he lɛ nɔŋŋ. Ewie akɛ: “Miidao shi, ejaakɛ bɔ ni atsɔ afee mi lɛ yɛ gbeyei kɛ naakpɛɛ; onitsumɔi lɛ yɛ naakpɛɛ, ni misusuma le enɛ krɛdɛɛ.” (Lala 139:14) Adebɔɔ nibii ni ebɔle wɔ lɛ haa wɔnaa faŋŋ akɛ Nyɔŋmɔ yɛ!\nYE OBUA MƐI NI AMƐWO NYƆŊMƆ HIƐKALƆ LƐ HIƐ NYAM\n15, 16. Mɛɛ gbɛ nɔ wɔwoji lɛ eye ebua mɛi ni eha amɛkase Yehowa adebɔɔ nibii lɛ ahe nii?\n15 Awake! wolo tɛtrɛɛ lɛ kɛ afii nyɔŋmai abɔ eye ebua mɛi akpekpei abɔ koni amɛkase Nyɔŋmɔ he nii kɛtsɔ nibii ni ebɔ lɛ anɔ. Akɛ nɔkwɛmɔnɔ lɛ, September 2006 Awake! lɛ hiɛ yitso akɛ, “Is There a Creator?” (Ani Bɔlɔ ko Yɛ?) Aje gbɛ afee koni akɛye abua mɛi ni sutsakemɔ tsɔɔmɔ lɛ kɛ apasa tsɔɔmɔi krokomɛi eshwila amɛ lɛ koni amɛna anɔkwale lɛ. Nyɛmi yoo ko ni yɔɔ United States nitsumɔhe nine lɛ wie wolo krɛdɛɛ nɛɛ he akɛ: “Wolo krɛdɛɛ nɛɛ he tafãa lɛ tee nɔ jogbaŋŋ. Yoo ko bi ní miha lɛ wolo lɛ 20. Eji tsɔɔlɔ ni tsɔɔ adebɔɔ nibii ahe nii ni eesumɔ ni eskulbii lɛ ateŋ mɔ fɛɛ mɔ aná wolo lɛ eko.” Nyɛmi nuu ko hu ŋma akɛ: “Mikɛ mihe ewo shiɛmɔ nitsumɔ lɛ mli kɛjɛ afi 1940 naagbee afii lɛ amli ni miihe maye afii 75, shi mináko miishɛɛ ni tamɔ nɛkɛ dã yɛ shiɛmɔ nitsumɔ lɛ mli tamɔ bɔ ni miná yɛ nyɔɔŋ nɛɛ nɔ beni wɔjaa Awake! wolo krɛdɛɛ lɛ.”\n16 Kɛjɛ afi 2008 kɛbaa nɛɛ, akɛ sane ni yitso ji, “Was It Designed?” (Ani Aje Gbɛ Afee?) lɛ ewo Awake! wolo tɛtrɛɛ lɛ babaoo mli. Nɛkɛ saji ni sɛɛ kɛlɛɛɛ nɛɛ haa anaa bɔ ni gbɛ ni atsɔ nɔ abɔ nibii lɛ yɔɔ naakpɛɛ ha, ni etsɔɔ gbɛi anɔ ni adesai ebɔ mɔdɛŋ akɛ amɛaasue Bɔlɔ lɛ. Beni ajie wolo bibioo ni ji, Was Life Created? (Ani Abɔ Nibii ni Wala Yɔɔ Amɛmli Lɛ?) lɛ kpo yɛ afi 2010 mli lɛ, eye ebua mɛi ni amɛwo Nyɔŋmɔ hiɛ nyam. Ato mfonirii fɛfɛji kɛ akrabatsai ni yɔɔ mli lɛ ahe gbɛjianɔ koni eha wɔná Yehowa adebɔɔ nibii lɛ ahe miishɛɛ fe tsutsu lɛ. Sanebimɔi ni yɔɔ fã fɛɛ fã naagbee lɛ yeɔ ebuaa nikanelɔ lɛ koni eshwie eyiŋ yɛ sane ni ekane lɛ he. Ani onyɛ okɛ wolo bibioo nɛɛ etsu nii beni oshiɛɔ yɛ shĩa kɛ shĩa, oyeɔ odase yɛ maŋ, loo beni oyeɔ odase ni onyiɛɛɛ shiɛmɔ nɔ?\n17, 18. (a) Fɔlɔi, te nyɛaafee tɛŋŋ nyɛye nyɛbua nyɛbii lɛ ni amɛná ekãa babaoo kɛfã amɛhemɔkɛyeli lɛ he lɛ? (b) Mɛɛ gbɛ nɔ okɛ woji bibii ni kɔɔ adebɔɔ he lɛ etsu nii yɛ nyɛnikasemɔ mli akɛ weku?\n17 Fɔlɔi, ani nyɛkɛ nyɛbii lɛ esusu wolo bibioo ni yɔɔ fɛo nɛɛ he yɛ nibii ni nyɛkaseɔ akɛ weku lɛ mli? Kɛ́ nyɛfee nakai lɛ, ebaaye ebua nyɛbii lɛ koni hemɔkɛyeli ni amɛyɔɔ yɛ Nyɔŋmɔ hiɛkalɔ lɛ mli lɛ mli awa. Ekolɛ oyɛ bii ni eye kɛjɛ afii 13 kɛyaa ni miiya sɛkɛndre skul. Amɛji mɛi titri ni mɛi ni tsɔɔ sutsakemɔ tsɔɔmɔ lɛ lakaa. Jeŋ shikpalɔi, tsɔɔlɔi, adebɔɔ nibii ahe saji kɛ sinii ni ajieɔ yɛ TV nɔ lɛ tsɔɔ akɛ adesa ba jeŋ kɛtsɔ sutsakemɔ nɔ. Obaanyɛ okɛ wolo bibioo kroko hu ni ji, The Origin of Life—Five Questions Worth Asking (Bɔ ni Fee ni Nibii ni Wala Yɔɔ Amɛmli lɛ Ba—Saji Enumɔ ni Sa Bimɔ) ni ajie lɛ kpo yɛ afi 2010 mli lɛ atsu nii kɛye obua obii lɛ ni amɛnyɛ amɛfã anɔkwale lɛ he. Taakɛ wolo bibioo ni ji Was Life Created? lɛ ji lɛ, afee enɛ hu koni eye ebua oblahii kɛ oblayei ni amɛnyɛ ‘amɛjwɛŋ’ saji anɔ jogbaŋŋ. (Abɛi 2:10, 11) Etsɔɔ amɛ bɔ ni amɛaafee amɛna kɛji nilee yɛ nɔ ni atsɔɔ amɛ yɛ skul lɛ mli.\nFɔlɔi, nyɛyea nyɛbuaa nyɛbii lɛ koni amɛfã amɛhemɔkɛyeli lɛ he (Kwɛmɔ kuku 17)\n18 Afee Origin of Life wolo bibioo lɛ koni eye ebua mɔ ni kaneɔ lɛ ni esusu nibii komɛi ni akɛɛ jeŋ shikpalɔi ena ni yeɔ odase akɛ adesa ba kɛtsɔ sutsakemɔ nɔ lɛ ahe jogbaŋŋ. Eyeɔ ebuaa amɛ koni amɛ diɛŋtsɛ amɛsusu he amɛkwɛ kɛji nakai saji lɛ tsɔɔ lɛɛlɛŋ akɛ adesai jɛ kooloi amli. Etsɔɔ amɛ bɔ ni amɛaafee amɛjie amɛnaa yɛ saji ni awieɔ akɛ jeŋ shikpalɔi enyɛ efee nibii komɛi kɛtsɔɔ akɛ adebɔɔ nibii baanyɛ aba wala mli kɛkɛ ni jeee mɔ ko bɔ lɛ ahe. Fɔlɔi, nyɛkɛ wolo bibioo nɛɛ ayea abuaa nyɛbii lɛ koni amɛná ekãa babaoo kɛfã hemɔkɛyeli ni amɛyɔɔ yɛ Bɔlɔ lɛ mli lɛ he.—Nyɛkanea 1 Petro 3:15.\n19. Mɛɛ hegbɛ kpele wɔ fɛɛ wɔná?\n19 Kɛ́ wɔkane woji ni Yehowa asafo lɛ ekala ni wieɔ adebɔɔ nibii ahe lɛ, ebaaye ebua wɔ ni wɔle Yehowa sui ni nɔ bɛ lɛ ahe nii babaoo. Odaseyelii nɛɛ fɛɛ haa wɔjɛɔ wɔtsuiŋ tɔ̃ɔ wɔjieɔ Nyɔŋmɔ yi. (Lala 19:2, 3) Eji hegbɛ kpele ni wɔná akɛ wɔkɛ woo kɛ anunyam ni sa Yehowa, ni ji nibii fɛɛ a-Bɔlɔ lɛ aaaha lɛ!—1 Tim. 1:17.\n^ kk. 3 Kɛ́ ootao ole bɔ ni ooofee okɛ mɛi ni heɔ amɛyeɔ akɛ, akɛ gbii ekpaa bɔ je lɛ kɛ emli nii fɛɛ lɛ asusu nii ahe lɛ, kwɛmɔ wolo bibioo ni ji, Was Life Created? lɛ baafa 24 kɛyashi 28 lɛ.\nKɛmaje Mɔ Ko Kɛmaje Mɔ Ko Adebɔɔ Haa Aleɔ Nyɔŋmɔ Hiɛkalɔ Lɛ


Biblia Mli Saji Haomɔi 10 Lɛ - Yehowa Odasefoi a-Wɛb Saiti\nKANEMƆ YƐ Acholi Afrikaans Albania Amerika Mumuii Awiemɔ Arabic Argentina Mumuii Awiemɔ Armenia Armenia (West) Assamese Ateso Australia Mumuii Awiemɔ Aymara Azerbaijani Azerbaijani (Cyrillic) Bambara Baoule Bicol Bislama Blɔfo Britian Mumuii Awiemɔ Bulgaria Catalan Cebuano Chichewa Chile Mumuii Awiemɔ Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cinyanja Colombia Mumuii Awiemɔ Costa Rica Mumuii Awiemɔ Croatia Czech Czech Mumuii Awiemɔ Dangme Denmark Drehu Dutch Dutch Mumuii Awiemɔ Ecuador Mumuii Awiemɔ Efik Estonia Estonia Mumuii Awiemɔ Ewe Faroese Fiji Filipi Mumuii Awiemɔ Finland Finland Mumuii Awiemɔ French French Mumuii Awiemɔ Ga Garifuna Georgia Germany Greenland Guarani Gun Guna Haitian Creole Hausa Hebri Hela Herero Hiligaynon Hindi Hiri Motu Hmong (White) Hungary Hungary Mumuii Awiemɔ Iceland Igbo Iloko Indonesia Isoko Italia Japan Japan Mumuii Awiemɔ Jula Kabardin-Cherkess Kabiye Kabyle Kachin Kamba Kannada Kazakh Kekchi Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisi Kongo Korea Krio Kwangali Kwanyama Lamba Laos Latvia Lhukonzo Lingala Lithuania Low German Luganda Lugbara Luo Luvale Macedonia Macua Malagasy Malay Malayalam Malta Mam Mambwe-Lungu Mapudungun Marathi Mauritia Creole Maya Mazatec (Huautla) Mende Mexico Mumuii Awiemɔ Miskito Mixe (North Central) Mixtec (Guerrero) Mizo Mongolia Moore Myanmar Nahuatl (Guerrero) Nahuatl (Northern Puebla) Ndebele Ndonga Nepali Ngabere Ngangela Nicaragua Mumuii Awiemɔ Niue Norway Nuer Nyaneka Nyungwe Nzema Oromo Ossetia Otomi (Mezquital Valley) Papiamento (Curaçao) Paraguay Mumuii Awiemɔ Persia Peru Mumuii Awiemɔ Poland Portuguese (Brazil) Quechua (Ancash) Quechua (Ayacucho) Quechua (Bolivia) Quechua (Cuzco) Quiche Rarotongan Romania Runyankore Russia Russia Mumuii Awiemɔ Rutoro Samoa Sango Sena Sepedi Serbian (Cyrillic) Sesotho (Lesotho) Setswana Seychelles Creole Shona Sidama Sinhala Slovak Slovenia Solomon Islands Pidgin South Africa Mumuii Awiemɔ Spania Spania Mumuii Awiemɔ Sranantongo Swahili Swati Sweden Tagalog Tajiki Tamil Tankarana Tarascan Tatar Telugu Tetun Dili Thailand Tiv Tlapanec Tojolabal Tok Pisin Tonga Totonac Tshwa Tsonga Turkey Turkmen (Cyrillic) Twi Tzeltal Tzotzil Uighur (Arabic) Ukrain Umbundu Venda Venezuela Mumuii Awiemɔ Vezo Vietnam Wallis Waray-Waray Wayuunaiki Welsh Wolaita Wolof Xhosa Yoruba Zapotec (Isthmus) Zapotec (Lachiguiri) Zulu\nKWƐMƆ mfonirii lɛ. Eko fɛɛ eko tsɔɔ haomɔ ni Yehowa kɛba Mizraim nɔ lɛ. Yɛ klɛŋklɛŋ mfoniri lɛ mli lɛ obaana ni Aaron kɛ etso lɛ miitswa Nilo Faa lɛ. Ní efee nakai lɛ, nu ni yɔɔ faa lɛ mli lɛ tsɔ lá. Looi lɛ gboi, ni faa lɛ bɔi shaa.\nNo sɛɛ lɛ, Yehowa ha kɔkɔdenei jɛ Nilo Faa lɛ mli kɛba. Amɛyɛ he fɛɛ he—yɛ flɔnɔi amli, yɛ abolooshãa nibii amli, yɛ mɛi asaatsei anɔ—yɛ he fɛɛ he. Ní kɔkɔdenei lɛ gboi lɛ, Mizraimbii lɛ bua amɛnaa kuikui, ni eha shikpɔŋ lɛ nɔ fɛɛ je fũ.\nKɛkɛ ni Aaron kɛ etso lɛ tswa shikpɔŋ lɛ, ni shikpɔŋ mulu lɛ fɛɛ tsɔ tɔŋtɔŋi. Amɛﬁlikiɔ ni amɛtsɛ̃ɔ mɔ waa. Tɔŋtɔŋi lɛ ji haomɔ ni ji etɛ ni ba Mizraim shikpɔŋ lɛ nɔ.\nHaomɔi ni eshwɛ lɛ ye Mizraimbii lɛ pɛ awui, ní Israelbii lɛ fataaa he. Nɔ ni ji ejwɛ lɛ ji ofɔii babaoo ni ba Mizraimbii lɛ fɛɛ ashiai amli lɛ. Haomɔ ni ji enumɔ lɛ ba kooloi anɔ. Mizraimbii lɛ atsinai kɛ amɛtooi babaoo gboi.\nYɛ no sɛɛ lɛ, Mose kɛ Aaron loo lamulu ni amɛkɛshwã kɔɔyɔɔ lɛ mli. Ni etsɔ asanei ni fũu yɛ gbɔmɛi kɛ kooloi fɛɛ ahe. Enɛ ji haomɔ ni ji ekpaa lɛ.\nYɛ no sɛɛ lɛ, Mose wo enine nɔ kɛtee ŋwɛi, ni Yehowa ha nugbɔshiimɔi kɛ nyɔŋmɔŋtɛi ba. No ji nyɔŋmɔŋtɛi ni naa wa fe fɛɛ ni eba Mizraim nɔ pɛŋ dã.\nHaomɔ ni ji kpaanyɔ lɛ ji baalabii babaoo ko ni ba. Baalabii ni fa babaoo tamɔ nakai bako dã, ni eko hu baaa nakai dɔŋŋ. Amɛye nɔ fɛɛ nɔ ni nyɔŋmɔŋtɛi lɛ ﬁteee lɛ.\nHaomɔ ni ji nɛɛhu lɛ ji duŋ kpii ko ni wo. Duŋ lɛ ha shikpɔŋ lɛ nɔ fɛɛ gbii etɛ sɔŋŋ, shi Israelbii lɛ na la yɛ he ni amɛyɔɔ lɛ.\nYɛ naagbee lɛ, Nyɔŋmɔ kɛɛ ewebii lɛ ni amɛgbe abotia bi loo gwantɛŋ bi ni amɛkɛ elá lɛ akpa amɛ shinaatsei lɛ ahe. Kɛkɛ ni Nyɔŋmɔ bɔfo batsɔ Mizraim kɛho. Beni bɔfo lɛ na lá lɛ, egbeee mɔ ko mɔ ko yɛ nakai shia lɛ mli. Shi yɛ shiai ni enaaa lá yɛ amɛshinaai lɛ ahe lɛ, Nyɔŋmɔ bɔfo lɛ gbe gbɔmɛi kɛ kooloi lɛ akromɔbii fɛɛ. Enɛ ji haomɔ ni ji 10 lɛ.\nYɛ naagbee haomɔ nɛɛ sɛɛ lɛ, Farao kɛɛ Israelbii lɛ akɛ amɛya. Nyɔŋmɔ webii lɛ fɛɛ efee klalo akɛ amɛbaaya, ni nakai gbɛkɛ lɛ nɔŋŋ lɛ, amɛje amɛgbɛfãa kɛmiijɛ Mizraim lɛ shishi.\n2 Mose yitsei 7 kɛyashi 12.\nKwɛmɔ mfonirii ni yɔɔ biɛ lɛ ni otsɔɔ klɛŋklɛŋ haomɔi etɛ ni Yehowa kɛba Mizraim nɔ lɛ mli.\nMɛni ji srɔtofeemɔ ni yɔɔ klɛŋklɛŋ haomɔi etɛ lɛ kɛ haomɔi ni eshwɛ lɛ teŋ?\nMɛni ji haomɔi ni ji ejwɛ, enumɔ, kɛ ekpaa lɛ?\nTsɔɔmɔ haomɔi ni ji kpawo, kpaanyɔ kɛ nɛɛhu lɛ mli.\nMɛni Yehowa kɛɛ Israelbii lɛ akɛ amɛfee dani haomɔ ni ji nyɔŋma lɛ aba?\nMɛni ji haomɔ ni ji nyɔŋma lɛ, ni mɛni ba yɛ no sɛɛ?\nKanemɔ 2 Mose 7:19-8:23.\nEyɛ mli akɛ Mizraim ŋkunyaayelɔi lɛ nyɛ amɛfee klɛŋklɛŋ haomɔi enyɔ ni Yehowa kɛba lɛ eko moŋ, shi anyɛ amɛnɔ ni amɛkpɛlɛ mɛni nɔ yɛ haomɔ ni ji etɛ lɛ sɛɛ? (2 Mose 8:18, 19; Mat. 12:24-28)\nMɛɛ gbɛ nɔ haomɔ ni ji ejwɛ lɛ feɔ nyɛmɔ ni Yehowa yɔɔ ni ekɛaabu ewebii ahe lɛ he nɔkwɛmɔnɔ yɛ, ni te enɛ ni Nyɔŋmɔ webii le lɛ haa amɛnuɔ he amɛhaa tɛŋŋ yɛ “amanehulu kpeteŋkpele” ni agba afɔ shi ni kã amɛhiɛ lɛ he? (2 Mose 8:22, 23; Kpoj. 7:13, 14; 2 Kron. 16:9)\nKanemɔ 2 Mose 8:24; 9:3, 6, 10, 11, 14, 16, 23-25; kɛ 10:13-15, 21-23.\nMɛɛ kui enyɔ Haomɔi Nyɔŋma lɛ ha abale amɛ, ni te enɛ saa bɔ ni wɔsusuɔ nakai kui enyɔ lɛ ahe lɛ he ŋmɛnɛ ehaa tɛŋŋ? (2 Mose 8:10, 18, 19; 9:14)\nYɛ mɛɛ gbɛ nɔ 2 Mose 9:16 yeɔ ebuaa wɔ koni wɔnu nɔ hewɔ ni Yehowa eŋmɛ Satan gbɛ koni ehi shi kɛbashi ŋmɛnɛ lɛ shishi? (Rom. 9:21, 22)\nKanemɔ 2 Mose 12:21-32.\nYɛ mɛɛ gbɛ nɔ Hehoo lɛ ha yiwalaheremɔ fee nɔ ni mɛi babaoo nine baanyɛ ashɛ nɔ, ni Hehoo lɛ kɔɔ mɛni he? (2 Mose 12:21-23; Yoh. 1:29; Rom. 5:18, 19, 21; 1 Kor. 5:7)\nMose kɛ Aaron ná ekãa ni amɛkɛ Farao, hewalɔ lɛ wie. Ŋɔɔ nifeemɔ nɛɛ eko koni nyɛfee ekome kɛkase akɛ weku.\nKɛmaje Mɔ Ko Kɛmaje Mɔ Ko Biblia Mli Sane 32: Haomɔi 10 Lɛ


Nɛgbɛ Gbohii lɛ Yɔɔ? | Biblia lɛ Tsɔɔ\nMɛni baa wɔnɔ kɛji wɔgboi?\nAni anɔkwale ni kɔɔ gbele he ní wɔɔle lɛ baanyɛ ashɛje wɔmii?\n1-3. Mɛɛ saji mɛi biɔ yɛ gbele he, ni mɛɛ hetooi jamɔi srɔtoi lɛ kɛhaa?\nENƐƐMƐI ji sanebimɔi komɛi ni mɛi esusu he afii akpei abɔ. Sanebimɔi nɛɛ ahe hiaa waa. Amɛhetooi kɔɔ wɔteŋ mɔ fɛɛ mɔ he, ekɔɔɔ he eko mɛi ni wɔji loo he ni wɔyɔɔ.\n2 Yɛ yitso ni tsɔ hiɛ lɛ mli lɛ, wɔsusu bɔ ni Yesu Kristo kpɔmɔ afɔleshaa lɛ haa anáa hegbɛ ni baaha nine ashɛ naanɔ wala nɔ lɛ he. Wɔkase hu akɛ Biblia lɛ egba efɔ̃ shi akɛ be ko baaba ni ‘gbele ehiŋ shi dɔŋŋ.’ (Kpojiemɔ 21:4) Shi amrɔ nɛɛ, wɔteŋ mɔ fɛɛ mɔ baanyɛ agbo. Nilelɔ Maŋtsɛ Salomo kɛɛ akɛ: “Hiɛkalɔi le akɛ amɛbaagboi.” (Jajelɔ 9:5) Wɔbɔɔ mɔdɛŋ koni wɔhi wala mli afii babaoo bɔ ni wɔɔnyɛ. Shi kɛlɛ, wɔsusuɔ nɔ ni baaba wɔnɔ kɛ́ wɔgboi lɛ he.\n3 Kɛji akɛ wɔsuɔlɔi gboi lɛ, wɔyeɔ ŋkɔmɔ. Ni ekolɛ wɔbaabi akɛ: ‘Mɛni eba amɛnɔ? Ani amɛmiipiŋ? Ani amɛmiibu wɔhe? Ani wɔbaanyɛ wɔye wɔbua amɛ? Ani be ko baashɛ ni wɔbaana amɛ ekoŋŋ?’ Je lɛŋ jamɔi lɛ haa sanebimɔi nɛɛ ahetoo yɛ gbɛ̀i srɔtoi anɔ. Jamɔi komɛi tsɔɔ akɛ kɛji ofee ekpakpa lɛ obaaya ŋwɛi, shi kɛji ofee esha lɛ abaashã bo yɛ he ko ni apiŋɔ mɛi yɛ. Jamɔi krokomɛi tsɔɔ akɛ, kɛ́ mɛi gboi lɛ, amɛyaa mumɔi aje lɛ mli koni amɛkɛ amɛblematsɛmɛi lɛ ayahi shi. Jamɔi krokomɛi hu tsɔɔ akɛ gbohii lɛ yaa gbohiiaje koni ayakojo amɛ, ni no sɛɛ lɛ amɛbabalaa loo afɔ́ɔ amɛ ekoŋŋ yɛ gbɔmɔtso hee mli.\n4. Mɛɛ susumɔ titri jamɔi babaoo yɔɔ yɛ gbele he?\n4 Jamɔŋ tsɔɔmɔi ni tamɔ enɛɛmɛi lɛ fɛɛ hiɛ susumɔ titri kome—ákɛ wɔgbɔmɔtso lɛ fã ko yaa nɔ ehiɔ shi yɛ gbele sɛɛ. Taakɛ jamɔi ni hi shi yɛ blema kɛ nɔ ni yɔɔ ŋmɛnɛ lɛ fɛɛ tsɔɔ lɛ, wɔyaa nɔ wɔhiɔ shi yɛ gbɛ ko nɔ, ni wɔnyɛɔ wɔnaa nii, wɔkɛ wɔtoi nuɔ nii, ni wɔnyɛɔ wɔsusuɔ nii ahe. Shi te aaafee tɛŋŋ ni eeebalɛ nakai hu? Nii ni wɔjwɛŋmɔ tsuɔ lɛ ji nɔ ni haa wɔnaa nii, wɔkɛ wɔtoii nuɔ nii, wɔnuɔ he akɛ wɔta nɔ ko he loo ata wɔhe, wɔnuɔ nii ahe fũ, wɔnyɛɔ wɔleɔ kɛji akɛ nɔ ko ŋɔɔ loo eejoo, ni ehaa wɔnyɛɔ wɔsusuɔ nii ahe hu. Kɛ́ mɔ ko gbo lɛ, ejwɛŋmɔ kpaa nitsumɔ. Wɔsusumɔi, wɔhenumɔi, kɛ wɔhiŋmɛii, toii, gugɔ, kɛ lilɛi lɛ pɛ nyɛɛɛ aya nɔ atsu nii yɛ naakpɛɛ gbɛ nɔ. Kɛ jwɛŋmɔ lɛ fite lɛ, amɛkpaa nitsumɔ.\nMƐNI DIƐŊTSƐ BAA MƆ NƆ YƐ GBELE MLI?\n5, 6. Mɛni Biblia lɛ tsɔɔ yɛ shihilɛ mli ni gbohii lɛ yɔɔ lɛ he?\n5 Nɔ diɛŋtsɛ ni baa mɔ nɔ yɛ gbele mli lɛ jeee teemɔŋ sane kɛha Yehowa, Mɔ ni fee jwɛŋmɔ lɛ. Ele anɔkwale ni kɔɔ enɛ he lɛ, ni etsɔɔ e-Wiemɔ ni ji Biblia lɛ nɔ etsɔɔ wɔ shihilɛ mli ni gbohii lɛ yɔɔ. Nɔ ni Biblia lɛ tsɔɔ ni mli kã shi faŋŋ lɛ ji akɛ: Kɛ́ gbɔmɔ gbo lɛ, ebɛ shihilɛ mli dɔŋŋ. Kɛ́ mɔ ko gbo lɛ, belɛ ebɛ wala mli. Gbohii enaaa nii, amɛnuuu nii, ni amɛsusuuu nii ahe hu. Wɔgbɔmɔtso lɛ fã ko kwraa eyaaa nɔ ehiii shi yɛ gbele sɛɛ. Wɔbɛ susuma loo mumɔ ko ni gbooo. *\nNɛgbɛ la lɛ tsɔ?\n6 Beni Salomo ewie akɛ hiɛkalɔi le akɛ amɛbaagboi lɛ sɛɛ lɛ, eŋma akɛ: ‘Gbohii lɛ, amɛleee nɔ ko nɔ ko.’ No sɛɛ lɛ, etsɔɔ anɔkwale nɛɛ mli babaoo akɛ, gbohii lɛ nyɛŋ asumɔ mɔ ko loo ni amɛnyɛ̃ lɛ, ni “nitsumɔ loo yiŋshwiemɔ loo nilee loo ŋaa ko bɛ gbohiiaje.” (Jajelɔ 9:5, 6, 10) Nakai nɔŋŋ Lala 146:4 lɛ hu kɛɔ akɛ, kɛji gbɔmɔ gbo lɛ, “eyiŋtoi laajeɔ.” Wɔgboiɔ, ni wɔhiii shi yɛ wɔgbele sɛɛ. Wala shihilɛ mli ni wɔyɔɔ lɛ tamɔ kɛnɛrɛ ni asũ. Kɛji akɛ agbe lɛ, la ni etsoɔ lɛ eyaaa he ko he ko. Elaajeɔ kwraa.\n7. Te Yesu tsɔɔ bɔ ni gbele ji lɛ mli eha tɛŋŋ?\n7 Yesu Kristo wie shihilɛ mli ni gbohii lɛ yɔɔ lɛ he. Etsɔɔ enɛ mli yɛ sane ko ni kɔɔ Lazaro ni ji nuu ko ni ele lɛ jogbaŋŋ ni egbo lɛ he lɛ mli. Yesu kɛɛ ekaselɔi lɛ akɛ: “Wɔshieŋtsɛ Lazaro ewɔ.” Kaselɔi lɛ yasusu akɛ Yesu miitsɔɔ akɛ Lazaro bɛ hewalɛ, ni no hewɔ lɛ eewɔ kɛmiijɔɔ ehe koni ená hewalɛ. Shi jeee nakai Yesu tsɔɔ lɛ. Etsɔɔ mli akɛ: “Lazaro égbo.” (Yohane 11:11-14) Kadimɔ akɛ Yesu kɛ gbele to hejɔɔmɔ kɛ wɔ he. Lazaro bɛ ŋwɛi ni asaŋ ebɛ hɛl la ko ni miitso hu mli. Ekɛ bɔfoi loo blematsɛmɛi komɛi eyakpeee. Ni afɔ́ɔɔ Lazaro ehee akɛ gbɔmɔ kroko. Egbo, ni eejɔɔ ehe, tamɔ nɔ ni wɔ ni tsii enyɔ enɔ. Ŋmalɛi krokomɛi hu kɛ gbele toɔ wɔ he. Ákɛ nɔkwɛmɔnɔ lɛ, beni atswia kaselɔ Stefano tɛi ni agbe lɛ lɛ, Biblia lɛ kɛɛ akɛ “etsɔ̃ mli ewɔ.” (Bɔfoi lɛ Asaji 7:60) Nakai nɔŋŋ ji bɔ ni Paulo ŋma yɛ mɛi komɛi ni hi shi yɛ egbii lɛ mli ni amɛgboi lɛ ahe akɛ ‘amɛwɔ.’—1 Korintobii 15:6.\nYehowa bɔ adesai koni amɛhi shi yɛ shikpɔŋ lɛ nɔ kɛya naanɔ\n8. Te wɔfeɔ tɛŋŋ wɔleɔ akɛ ejeee Nyɔŋmɔ yiŋtoo akɛ gbɔmɛi agboi lɛ?\n8 Ani eji Nyɔŋmɔ yiŋtoo kɛjɛ shishijee akɛ adesai agboi? Dabi kwraa! Yehowa bɔ gbɔmɔ koni ehi shi kɛya naanɔ. Taakɛ wɔkase kɛtsɔ hiɛ yɛ wolo nɛɛ mli lɛ, Nyɔŋmɔ kɛ klɛŋklɛŋ adesai enyɔ lɛ wo paradeiso fɛfɛo ko mli. Eha amɛ gbɔmɔtsoŋ hewalɛ kpakpa. Nɔ pɛ ni Yehowa taoɔ ji amɛhilɛ-kɛhamɔ. Ani fɔlɔ ko ni yɔɔ suɔmɔ baasumɔ ni ebii apiŋ yɛ gbɔlɛ mli ni amɛgboi? Dabi kwraa! Yehowa sumɔɔ ebii, ni eesumɔ ni amɛná miishɛɛ yɛ shikpɔŋ nɔ kɛya naanɔ. Biblia lɛ wie yɛ adesai ahe akɛ: “[Yehowa] eŋɔ naanɔ hu ewo amɛtsui mli.” (Jajelɔ 3:11) Nyɔŋmɔ kɛ naanɔ shihilɛ he shwelɛ bɔ wɔ. Ni éto gbɛjianɔ koni eha nakai shwelɛ lɛ aba mli.\nNƆ HEWƆ NI ADESAI GBOIƆ\n9. Mɛɛ naatsĩi Yehowa kɛfɔ̃ Adam nɔ, ni mɛni hewɔ famɔ nɛɛ toiboo waaa lɛ?\n9 Mɛni hewɔ mɔ ni adesai gboiɔ lɛ? Kɛha hetoo lɛ, ha wɔsusu nɔ ni ba beni adesai enyɔ ni ji nuu kome kɛ yoo kome pɛ yɔɔ shikpɔŋ nɔ lɛ he wɔkwɛ. Biblia lɛ tsɔɔ mli akɛ: “Yehowa Nyɔŋmɔ ha tsei fɛɛ ni kɛ́ akwɛ ni aaaba mɔ tsine ni amɛhi ha yeli hu kwɛ̃ kɛjɛ shikpɔŋ sũ lɛŋ.” (1 Mose 2:9) Shi kɛlɛ, akɛ enɛ he naatsĩi ko ha. Yehowa kɛɛ Adam akɛ: “Trom lɛ mli tsei lɛ fɛɛ nɔ yibii lɛ ye bɔ ni osumɔɔ; shi ekpakpa kɛ efɔŋ lee tso lɛ yibii lɛ kaaye eko; ejaakɛ gbi nɔ ni oooye eko lɛ, gbo ooogbo!” (1 Mose 2:16, 17) Famɔ nɛɛ toiboo waaa. Tsei krokomɛi babaoo yɛ ni Adam kɛ Hawa baanyɛ aye amɛnɔ yibii. Shi, famɔ nɛɛ ha amɛná hegbɛ krɛdɛɛ ni amɛkɛaajie hiɛsɔɔ kpo amɛtsɔɔ Mɔ ni ha amɛ nibii fɛɛ, ní wala ni eye emuu fata he lɛ. Toiboo ni amɛaafee lɛ hu baatsɔɔ akɛ amɛkɛ bulɛ haa hegbɛ ni amɛŋwɛi Tsɛ lɛ yɔɔ lɛ, ni ákɛ amɛmiisumɔ egbɛtsɔɔmɔ ni suɔmɔ yɔɔ mli lɛ.\n10, 11. (a) Mɛɛ gbɛ nɔ klɛŋklɛŋ adesai enyɔ lɛ tsɔ amɛgbo Nyɔŋmɔ nɔ toi? (b) Mɛni hewɔ Adam kɛ Hawa toigbele lɛ ji sane ni yɔɔ hiɛdɔɔ lɛ?\n10 Dɔlɛ sane ji akɛ klɛŋklɛŋ fɔlɔi lɛ eyabooo Yehowa toi. Beni Satan wieɔ kɛtsɔɔ onufu ko nɔ lɛ, ebi Hawa akɛ: “Lɛɛlɛŋ, Nyɔŋmɔ kɛɛ akɛ: Nyɛkaye trom lɛ mli tsei ayibii lɛ fɛɛ eko lɛ?” Hawa ha hetoo akɛ: “Trom lɛ mli tsei ayibii lɛ eko wɔyeɔ; shi tso ni yɔɔ trom lɛ teŋ lɛ nɔ yibii lɛ ni Nyɔŋmɔ kɛɛ: Nyɛkayea eko, ni nyɛkataa he tete, koni nyɛkagboi.”—1 Mose 3:1-3.\n11 Satan kɛɛ akɛ: “Jeee gboimɔ nyɛaagboi; Nyɔŋmɔ le akɛ gbi nɔ ni nyɛaaye eko lɛ, nyɛhiŋmɛii aaagbele, ni nyɛaatsɔmɔ tamɔ Nyɔŋmɔ, ni nyɛaale ekpakpa kɛ efɔŋ.” (1 Mose 3:4, 5) Satan miitao ni Hawa ahé aye akɛ kɛ́ eye tso yibii ni agu eyeli lɛ, ebaaná he sɛɛ. Taakɛ etsɔɔ lɛ, Hawa diɛŋtsɛ baanyɛ akpɛ eyiŋ yɛ nɔ ni ja kɛ nɔ ni ejaaa he; ni ebaanyɛ efee nɔ fɛɛ nɔ ni esumɔɔ. Satan folɔ Yehowa naa hu akɛ nɔ ni ekɛɛ ebaajɛ tso yibii lɛ yeli mli aba lɛ ji amale. Hawa hé Satan eye. No hewɔ lɛ, etse aduawa lɛ eko ni eye. No sɛɛ lɛ, eha ewu eko, ni lɛ hu eye. Amɛhiɛ kã he ni amɛye tso yibii lɛ. Amɛle akɛ amɛmiifee nɔ pɛ ni Nyɔŋmɔ ekɛɛ amɛ akɛ amɛkafee lɛ. Amɛje gbɛ amɛgbo famɔ ni etoiboo waaa ni shishinumɔ yɔɔ he lɛ nɔ toi kɛtsɔ aduawa lɛ ni amɛye lɛ nɔ. Amɛtse amɛŋwɛi Tsɛ lɛ kɛ hegbɛ ni eyɔɔ lɛ hiɛ atũa. Nɔ ko bɛ ni amɛkɛbaajie amɛnaa yɛ bulɛ kpo ni amɛyajieee amɛtsɔɔɔ amɛ Bɔlɔ ni yɔɔ suɔmɔ lɛ he!\n12. Mɛɛ nɔkwɛmɔnɔ baanyɛ aye abua wɔ koni wɔnu bɔ ni Yehowa nu he eha beni Adam kɛ Hawa kɔ gbɛ ni teɔ shi woɔ lɛ lɛ shishi?\n12 Ákɛ nɔkwɛmɔnɔ lɛ: Kɛ́ olɛ̀ binuu loo biyoo ni otsɔse lɛ, ni egbo onɔ toi yɛ gbɛ ni tsɔɔ akɛ ebɛ bulɛ loo suɔmɔ ko kwraa kɛha bo nɔ lɛ, te obaanu he oha tɛŋŋ? Enɛ baaha otsui akumɔ. Belɛ, susumɔ bɔ ni eeedɔ Yehowa eha beni Adam kɛ Hawa fɛɛ kɔ gbɛ ko ni teɔ shi woɔ lɛ lɛ he okwɛ.\nAdam jɛ sũ mli, ni eku esɛɛ kɛtee sũ mli\n13. Mɛni Yehowa kɛɛ ebaaba Adam nɔ yɛ gbele mli, ni mɛni ji nɔ ni enɛ tsɔɔ?\n13 Nɔ ko bɛ ni Yehowa baadamɔ nɔ eha Adam kɛ Hawa ni amɛji toigbolɔi lɛ akã he ahi shi kɛya naanɔ. Amɛgboi taakɛ ewie lɛ pɛpɛɛpɛ. Adam kɛ Hawa wala sɛɛ fo. Amɛshiii kɛyaaa mumɔi ashihilɛhe ko. Saji ni Yehowa kɛɛ Adam yɛ etoigbele lɛ sɛɛ lɛ haa wɔleɔ enɛ. Nyɔŋmɔ kɛɛ lɛ akɛ: “Oooku osɛɛ kɛaatee shikpɔŋ sũ mli, ejaakɛ emli ajieo kɛjɛ. Ejaakɛ sũ jio, ni sũ mli oooku osɛɛ kɛaatee!” (1 Mose 3:19) Nyɔŋmɔ kɛ shikpɔŋ sũ shɔ̃ Adam. (1 Mose 2:7) Dani aaashɔ̃ Adam lɛ, no mli lɛ ebɛ shihilɛ mli. No hewɔ lɛ, beni Yehowa kɛɛ Adam akɛ ebaaku esɛɛ kɛya shikpɔŋ sũ mli lɛ, nɔ ni E-tsɔɔ ji akɛ Adam ehiŋ shihilɛ mli dɔŋŋ. Adam baatsɔ tamɔ sũ ni ajie lɛ kɛjɛ mli lɛ nɔŋŋ.\n14 Kulɛ Adam kɛ Hawa yɛ wala mli ŋmɛnɛ, shi akɛni amɛhala akɛ amɛaagbo Nyɔŋmɔ nɔ toi hewɔ lɛ, amɛfee esha, ni no ha amɛgboi. Yiŋtoo hewɔ ni wɔgboiɔ lɛ ji akɛ Adam kɛ esha kɛ gbele tsɛŋe eshwiei fɛɛ. (Romabii 5:12) Nakai esha lɛ tamɔ hela fɔŋ ko ni akɛfɔ́ wɔ ni wɔteŋ mɔ ko mɔ ko nyɛŋ ajo naa foi. Nɔ ni jɛ mli ba ni ji gbele lɛ ji loomɔ. Gbele ji henyɛlɔ, shi jeee naanyo. (1 Korintobii 15:26) Wɔdaa Yehowa shi babaoo akɛ ekɛ kpɔmɔnɔ lɛ ha koni ekɛhere wɔ kɛjɛ nɛkɛ henyɛlɔ ni yitsoŋ wa nɛɛ dɛŋ!\nSƐƐNAMƆ YƐ HE AKƐ WƆƆLE ANƆKWALE NI KƆƆ GBELE HE LƐ\n15. Mɛni hewɔ anɔkwale ni kɔɔ gbohii lɛ ahe ni wɔɔle lɛ shɛjeɔ mɔ mii lɛ?\n15 Nɔ ni Biblia lɛ tsɔɔ yɛ shihilɛ mli ni gbohii lɛ yɔɔ lɛ he lɛ shɛjeɔ mɔ mii. Taakɛ wɔna lɛ, gbohii lɛ nuuu piŋmɔ loo tsuiŋdɔlɛ ko he. Esaaa akɛ wɔsheɔ amɛ gbeyei, ejaakɛ amɛnyɛŋ amɛye wɔ awui ko. Wɔyelikɛbuamɔ he ehiaaa amɛ, ni amɛ hu amɛnyɛŋ amɛye amɛbua wɔ. Wɔnyɛŋ wɔkɛ amɛ awie, ni amɛ hu amɛnyɛŋ amɛkɛ wɔ awie. Jamɔŋ hiɛnyiɛlɔi pii kɛ amale kɛɔ akɛ amɛbaanyɛ amɛye amɛbua mɛi ni egboi lɛ, ni mɛi ni heɔ nakai jamɔŋ hiɛnyiɛlɔi lɛ amɛyeɔ lɛ haa amɛ shika. Shi anɔkwale ni kɔɔ gbohii lɛ ahe ni wɔbale lɛ buɔ wɔhe koni mɛi ni tsɔɔ amɛle tsɔɔmɔi nɛɛ akalaka wɔ.\n16. Namɔ ená jamɔi babaoo atsɔɔmɔi anɔ hewalɛ, ni yɛ mɛɛ gbɛ nɔ?\n16 Ani jamɔ ni oyɔɔ mli lɛ kpɛlɛɔ nɔ ni Biblia lɛ tsɔɔ yɛ gbohii ahe lɛ nɔ? Jamɔi babaoo ekpɛlɛɛɛ nɔ. Mɛni hewɔ? Ejaakɛ Satan ená amɛtsɔɔmɔi lɛ anɔ hewalɛ. Ekɛ apasa jamɔ tsuɔ nii koni ekɛha mɛi ahé aye akɛ kɛji amɛgboi lɛ, amɛbaaya nɔ amɛhi shi yɛ mumɔi ashihilɛhe ko. Enɛ ji amalei ni Satan kɛtsuɔ nii koni ekɛgbala gbɔmɛi kɛjɛ Yehowa Nyɔŋmɔ he lɛ ateŋ ekome. Yɛ mɛɛ gbɛ nɔ?\n17. Mɛni hewɔ tsɔɔmɔ ni kɔɔ naanɔ piŋmɔ he lɛ wooo Yehowa hiɛ nyam lɛ?\n17 Taakɛ wɔkase kɛtsɔ hiɛ lɛ, jamɔi komɛi tsɔɔ akɛ kɛji gbɔmɔ fee esha ni egbo lɛ, abaashã lɛ yɛ piŋmɔhe ko kɛya naanɔ. Tsɔɔmɔ nɛɛ wooo Nyɔŋmɔ hiɛ nyam. Yehowa ji Nyɔŋmɔ ni yɔɔ suɔmɔ, ni ehaŋ gbɔmɛi apiŋ yɛ gbɛ ni tamɔ nɛkɛ nɔ kɔkɔɔkɔ. (1 Yohane 4:8) Te obaabu nuu ni kɛ ebi toigbolɔ nine woɔ la mli kɛgbalaa etoi lɛ oha tɛŋŋ? Ani okɛ bulɛ baaha nuu ni tamɔ nɛkɛ? Yɛ anɔkwale lɛ, ani obaasumɔ ni etsɔ onaanyo? Eka shi faŋŋ akɛ dabi! Ekolɛ obaasusu akɛ eji mɔ ko ni yitsoŋ wa waa. Kɛlɛ, Satan miisumɔ ni wɔhé wɔye akɛ Yehowa piŋɔ gbɔmɛi yɛ la mli kɛyaa naanɔ!\n18. Mɛɛ jamɔ mli amale tsɔɔmɔ nɔ gbohii lɛ ajamɔ damɔ?\n18 Satan kɛ jamɔi komɛi hu tsuɔ nii ni amɛtsɔɔ akɛ kɛ́ gbɔmɛi gboi lɛ amɛtsɔmɔɔ mumɔi, ni no hewɔ lɛ esa akɛ mɛi ni yɔɔ wala mli lɛ kɛ bulɛ kɛ woo aha amɛ. Taakɛ tsɔɔmɔ nɛɛ tsɔɔ lɛ, gbohii lɛ amumɔi lɛ baanyɛ amɛbatsɔmɔ nanemɛi ni he wawai loo henyɛlɔi ni yitseiaŋ wa. Mɛi pii heɔ amale nɛɛ amɛyeɔ. Amɛsheɔ gbohii lɛ gbeyei ni amɛkɛ woo haa amɛ, ni amɛjáa amɛ. Nɔ ni tamɔɔɔ nakai lɛ, Biblia lɛ tsɔɔ akɛ gbohii lɛ miiwɔ, ni ákɛ esa akɛ wɔjá anɔkwa Nyɔŋmɔ koome ni ji Yehowa, wɔ-Bɔlɔ kɛ Durolɔ lɛ pɛ.—Kpojiemɔ 4:11.\n19. Mɛɛ Biblia tsɔɔmɔ kroko hu anɔkwale ni kɔɔ gbohii lɛ ahe lɛ yeɔ ebuaa wɔ koni wɔnu shishi?\n19 Anɔkwale ni kɔɔ gbohii lɛ ahe ni obaale lɛ baabu ohe koni akɛ jamɔ mli amalei akalaka bo. Ebaaye ebua bo koni onu Biblia tsɔɔmɔi krokomɛi hu ashishi. Ákɛ nɔkwɛmɔnɔ lɛ, kɛ́ oná ole akɛ gbɔmɛi eyaaa mumɔi ashihilɛhe ko yɛ gbele sɛɛ lɛ, ebaaha onu shihilɛ kɛmiiya naanɔ yɛ paradeiso mli yɛ shikpɔŋ nɔ ni awo he shi lɛ shishi jogbaŋŋ diɛŋtsɛ.\n20. Mɛɛ sanebimɔ wɔbaasusu he yɛ yitso ni nyiɛ sɛɛ lɛ mli?\n20 Nuu anɔkwafo Hiob jɛ jeeŋmɔ beebe ebi sane nɛɛ akɛ: “Kɛji gbɔmɔ gbo lɛ, ani ehiɛ aaakã ekoŋŋ?” (Hiob 14:14) Ani abaanyɛ aku sɛɛ akɛ mɔ ko ni egbo lɛ aba wala mli ekoŋŋ? Nɔ ni Biblia lɛ tsɔɔ yɛ sane nɛɛ he lɛ shɛjeɔ mɔ mii waa diɛŋtsɛ, taakɛ yitso ni nyiɛ sɛɛ lɛ baatsɔɔ lɛ.\n^ kk. 5 Kɛ ootao wiemɔi ni ji “susuma” kɛ “mumɔ” lɛ ahe saji ni asusu he lɛ, ofainɛ kwɛmɔ Saji Krokomɛi ni Fata He lɛ ni yɔɔ baafa 208-211 lɛ mli.\nGbohii lɛ enaaa nii, amɛnuuu nii, ni amɛjwɛŋŋ hu.—Jajelɔ 9:5.\nGbohii lɛ ewɔ; amɛnuuu piŋmɔ ko he.—Yohane 11:11.\nEsha ni wɔná kɛjɛ Adam ŋɔɔ akɛ gboshinii lɛ hewɔ wɔgboiɔ lɛ.—Romabii 5:12.\nKɛmaje Mɔ Ko Kɛmaje Mɔ Ko Nɛgbɛ Gbohii lɛ Yɔɔ?


Mateo 26 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ (1984)\nOsɔfoi tee Yesu yi nɔ apam akɛ amɛbaagbe lɛ (1-5)\nAfɔse mu ni jeɔ ŋma ashwie Yesu nɔ (6-13)\nNaagbee Hehoo lɛ kɛ ejiemɔ kɛhãmɔ lɛ (14-25)\nAto Nuŋtsɔ lɛ Gbɛkɛ Niyeli lɛ shishi (26-30)\nYesu gba efɔ̃ shi akɛ Petro baakwa lɛ (31-35)\nYesu sɔle yɛ Getsemane (36-46)\nAmɔ Yesu (47-56)\nAye Yesu sane yɛ Sanhedrin lɛ hiɛ (57-68)\nPetro kwa Yesu (69-75)\n26 Agbɛnɛ, be ni Yesu ewie nibii nɛɛ fɛɛ egbe naa lɛ, ekɛɛ ekaselɔi lɛ akɛ: 2 “Nyɛle akɛ biɛ gbii enyɔ mli lɛ, abaaye Hehoo lɛ, ni abaaŋɔ gbɔmɔ Bi lɛ ahã koni agbe lɛ yɛ tso jaŋŋ nɔ.” 3 Kɛkɛ ni osɔfoi tsiifoi lɛ kɛ maŋ lɛŋ onukpai lɛ yabua amɛhe naa yɛ osɔfonukpa lɛ ni atsɛɔ lɛ Kaiafa lɛ kpo lɛ nɔ, 4 ni amɛtee apam akɛ amɛbaatsɔ ŋaa gbɛ nɔ amɛmɔ* Yesu, ní amɛgbe lɛ. 5 Shi amɛkɛɛ akɛ: “Jeee gbi jurɔ lɛ nɔ koni maŋbii lɛ akabawo maŋ lɛŋ hirihiri.” 6 Be ni Yesu yɔɔ Betania yɛ Simon, tsutsu kpitiyelɔ lɛ shĩa lɛ, 7 yoo ko ni hiɛ alabastro tɔ kɛ emli mu ni jeɔ ŋma ni jara wa ba eŋɔɔ, ni ebɔi fɔsemɔ kɛ Yesu yiteŋ shwiemɔ be ni Yesu ta niyenii lɛ ashi* lɛ. 8 Be ni kaselɔi lɛ na enɛ lɛ, amɛmli wo la ni amɛkɛɛ akɛ: “Te yaka nifitemɔ nɛɛ shishi lɛ? 9 Ejaakɛ kulɛ abaanyɛ ahɔ̃ɔ enɛ ni aná nii pii ni akɛhã ohiafoi.” 10 Akɛni Yesu le enɛ hewɔ lɛ, ekɛɛ amɛ akɛ: “Mɛni hewɔ nyɛgbaa yoo lɛ naa? Etsu nitsumɔ kpakpa ehã mi. 11 Ejaakɛ ohiafoi lɛ nyɛkɛ amɛ yɛ daa, shi mi lɛ jeee daa mikɛ nyɛ baahi shi. 12 Be ni yoo nɛɛ fɔse mu ni jeɔ ŋma nɛɛ eshwie migbɔmɔtso lɛ nɔ lɛ, efee koni ekɛsaa mi eto mifuu lɛ. 13 Lɛɛlɛŋ, miikɛɛ nyɛ akɛ, he fɛɛ he ni abaashiɛ sane kpakpa nɛɛ yɛ, yɛ jeŋ fɛɛ lɛ, abaagba nɔ ni yoo nɛɛ fee nɛɛ hu ni akɛkai lɛ.” 14 Kɛkɛ ni Mɛi Nyɔŋma kɛ Enyɔ lɛ ateŋ mɔ kome ni atsɛɔ lɛ Yuda Iskariot lɛ tee osɔfoi tsiifoi lɛ aŋɔɔ 15 ni eyakɛɛ: “Mɛni nyɛbaahã mi koni majie lɛ mahã nyɛ?” Amɛkɛ lɛ kpaŋ akɛ amɛbaahã lɛ jwiɛtɛi kukuji nyɔŋmai etɛ. 16 No hewɔ lɛ, kɛjɛ no be lɛ nɔ kɛyaa lɛ, etee nɔ etao hegbɛ ni sa ni ebaaŋɔ kɛjie lɛ ehã. 17 Aboloo ni Akɛ Ma ni Eshako Feɔ lɛ gbii juji lɛ amli klɛŋklɛŋ gbi lɛ nɔ lɛ, kaselɔi lɛ ba Yesu ŋɔɔ amɛbakɛɛ: “Nɛgbɛ osumɔɔ akɛ wɔyasaa wɔto bo koni oyaye Hehoo lɛ yɛ?” 18 Ekɛɛ akɛ: “Nyɛyaa maŋ lɛ mli nyɛyakɛa Ashimashi akɛ, ‘Tsɔɔlɔ lɛ kɛɛ: “Be ni ato ahã mi lɛ eshɛ etã; mi kɛ mikaselɔi lɛ baaye Hehoo lɛ yɛ owe lɛ.”’” 19 Ni kaselɔi lɛ yafee taakɛ Yesu tsɔɔ amɛ akɛ amɛfee lɛ, ni amɛsaa nibii amɛto kɛhã Hehoo lɛ. 20 Be ni shɛ gbɛkɛ lɛ, ekɛ kaselɔi nyɔŋma kɛ enyɔ lɛ yatara okpɔlɔ lɛ he. 21 Be ni amɛyeɔ nii lɛ, ekɛɛ akɛ: “Lɛɛlɛŋ, miikɛɛ nyɛ akɛ, nyɛteŋ mɔ kome baajie mi ehã.” 22 Akɛni enɛ hã amɛwerɛ ho amɛhe waa hewɔ lɛ, amɛbɔi lɛ bimɔ ekomekome akɛ: “Nuŋtsɔ, mi ni lo?” 23 Ehere nɔ ekɛɛ: “Mɔ ni nine kɛ mi tsɔɔ nii yɛ kã lɛ mli lɛ ji mɔ ni baajie mi ehã. 24 Anɔkwa, gbɔmɔ Bi lɛ miishi kɛmiiya taakɛ aŋma yɛ ehe lɛ moŋ, shi kpoo hã nakai mɔ ni abaatsɔ enɔ ajie gbɔmɔ Bi lɛ ahã lɛ! Afɔɔɔ nakai mɔ lɛ moŋ kulɛ, ehi hã lɛ.” 25 Yuda, mɔ ni miiba ebajie lɛ ehã lɛ here nɔ ekɛɛ: “Mi ni lo, Rabi?” Yesu kɛɛ lɛ akɛ: “Bo diɛŋtsɛ okɛɛ.” 26 Be ni amɛkã he amɛmiiye nii lɛ, Yesu kɔ aboloo,* ni esɔle,* ni ekumɔ mli, ni ekɛhã kaselɔi lɛ, ni ekɛɛ: “Nyɛhea, nyɛyea. Enɛ damɔ shi kɛhã* migbɔmɔtso.” 27 Ni ewó kpulu, ni eda shi, ni ekɛhã amɛ ni ekɛɛ: “Nyɛ fɛɛ nyɛnua kpulu lɛ naa, 28 ejaakɛ enɛ damɔ shi kɛhã milá ni ji ‘kpaŋmɔ lɛ lá’ ni abaafɔse ashwie shi ahã mɛi babaoo kɛhã eshaifaa lɛ. 29 Shi miikɛɛ nyɛ akɛ: Minuŋ wein ko dɔŋŋ kɛyashi gbi nɔ ni mi kɛ nyɛ baanu lɛ ehee yɛ mi-Tsɛ Maŋtsɛyeli lɛ mli.” 30 Naagbee lɛ, amɛlá yijiemɔ lalai, ni no sɛɛ lɛ, amɛje kpo kɛtee Oliv Gɔŋ lɛ nɔ. 31 Kɛkɛ ni Yesu kɛɛ amɛ akɛ: “Nyɔɔŋ nɛɛ mli lɛ, nɔ ni baaba minɔ lɛ baahã nyɛ fɛɛ nyɛnane atɔ̃tɔ, ejaakɛ aŋma akɛ: ‘Matswa tookwɛlɔ lɛ nɔ, ni tooku lɛ mli gwantɛŋi lɛ baagbɛ ashwã.’ 32 Shi kɛ́ atee mi shi lɛ, matsɔ nyɛhiɛ kɛya Galilea.” 33 Shi Petro hã hetoo ekɛɛ lɛ akɛ: “Kɛ́ nɔ ni baaba onɔ lɛ baahã mɛi krokomɛi lɛ fɛɛ nane atɔ̃tɔ po lɛ, mi lɛ, minane etɔ̃tɔŋ kɔkɔɔkɔ!” 34 Yesu kɛɛ lɛ akɛ, “Lɛɛlɛŋ, miikɛɛ bo akɛ, nyɔɔŋ nɛɛ mli lɛ, dani wuɔ baagbɛɛ lɛ, obaakwa mi shii etɛ.” 35 Petro kɛɛ lɛ akɛ: “Kɛ́ esa akɛ mikɛ bo agbo po lɛ, mikwaŋ bo kɔkɔɔkɔ.” Kaselɔi krokomɛi lɛ fɛɛ hu kɛɛ nakai nɔŋŋ. 36 Kɛkɛ ni Yesu kɛ amɛ ba he ni atsɛɔ jɛmɛ akɛ Getsemane lɛ, ni ekɛɛ kaselɔi lɛ akɛ: “Nyɛtaraa shi yɛ biɛ, miiya miyasɔle yɛ jɛmɛ.” 37 Ni eŋɔ Petro kɛ Zebedeo bihii enyɔ lɛ efata ehe, ni ewerɛ bɔi ehe hoo, ni ehe jara lɛ babaoo. 38 Kɛkɛ ni ekɛɛ amɛ akɛ: “Miwerɛ eho mihe* waa, kɛyashi gbele mli tete. Nyɛhia biɛ, ni nyɛkɛ mi ayaa nɔ abua.” 39 Ni etee hiɛ fioo, ni eŋɔ ehiɛ ebu shi, ni esɔle ekɛɛ: “Mi-Tsɛ, kɛ́ aaahi lɛ, hã kpulu nɛɛ aho mihe aya. Kɛ̃lɛ, jeee bɔ ni mi misumɔɔ, shi moŋ bɔ ni bo osumɔɔ.” 40 Eku esɛɛ eba kaselɔi lɛ aŋɔɔ ni ebana akɛ amɛmiiwɔ, ni ekɛɛ Petro akɛ: “Ani nyɛnyɛɛɛ nyɛkɛ mi aya nɔ abu ŋmɛlɛtswaa kome po? 41 Nyɛyaa nɔ nyɛbua ni nyɛsɔlea daa, koni nyɛkabote kaa* mli. Anɔkwa, mumɔ lɛ miisumɔ waa, shi heloo lɛ egbede.” 42 Shi kome ekoŋŋ lɛ, eyiŋ etee eyasɔle nɔ ni ji shii enyɔ nɔ ekɛɛ: “Mi-Tsɛ, kɛ́ enɛ nyɛŋ mihe aho aya akɛ ja minu lɛ, afee bɔ ni bo osumɔɔ.” 43 Ni eba ekoŋŋ ebana akɛ amɛmiiwɔ, ejaakɛ amɛhiŋmɛii etsii. 44 No hewɔ lɛ, eshi amɛ ni eyiŋ etee eyasɔle nɔ ni ji shii etɛ nɔ, ni esaa ewie nɔ kome lɛ nɔŋŋ. 45 Kɛkɛ ni eku esɛɛ eba kaselɔi lɛ aŋɔɔ ni ekɛɛ amɛ akɛ: “Ŋmɛlɛtswaa ni tamɔ nɛkɛ nɔ nyɛwɔɔ ni nyɛjɔɔ nyɛhe nɛɛ! Naa! Ŋmɛlɛtswaa ni abaajie gbɔmɔ Bi lɛ awo eshafeelɔi adɛŋ lɛ eshɛ etã. 46 Nyɛtea shi, nyɛhãa wɔyaa. Naa! Mɔ ni baajie mi ehã lɛ eshɛ shi etã.” 47 Be ni ekã he ewieɔ lɛ, naa! Yuda, Mɛi Nyɔŋma kɛ Enyɔ lɛ ateŋ mɔ kome lɛ, ba, ni asafoku babaoo ni jɛ osɔfoi tsiifoi lɛ kɛ maŋ lɛŋ onukpai lɛ aŋɔɔ lɛ fata ehe, ni amɛhiɛ klantei kɛ kpotii. 48 Agbɛnɛ, mɔ ni baajie lɛ ehã lɛ eto amɛ okadi ko akɛ: “Mɔ naa ni mashɔ lɛ, lɛ ni; nyɛmɔa lɛ.” 49 Ni etee Yesu ŋɔɔ tɛ̃ɛ, ni ekɛɛ: “Miiŋa bo, Rabi!” ni ekɛ suɔmɔ shɔ enaa. 50 Shi Yesu kɛɛ lɛ akɛ: “Naanyo, mɛni oba feemɔ yɛ biɛ?” Kɛkɛ ni amɛtsi amɛbɛŋkɛ ni amɛmɔ Yesu. 51 Shi naa! mɛi ni kɛ Yesu yɔɔ lɛ ateŋ mɔ kome kpã enine mli ni egbala eklante ni ekɛbã osɔfonukpa lɛ nyɔŋ lɛ, ni efo etoi. 52 Kɛkɛ ni Yesu kɛɛ lɛ akɛ: “Ŋɔɔ oklante lɛ owo etoohe, ejaakɛ mɛi fɛɛ ni gbalaa klante lɛ, klante naa amɛhiɛ baakpãtã yɛ. 53 Aloo osusuɔ akɛ minyɛŋ makpa mi-Tsɛ fai ni ehã mi ŋwɛibɔfoi ni fa fe lejioi nyɔŋma kɛ enyɔ* bianɛ nɔŋŋ? 54 Kulɛ te aaafee tɛŋŋ ni nɔ ni Ŋmalɛi lɛ kɛɔ akɛ ja eba mli nɛkɛ lɛ aaaba mli lɛ?” 55 Nakai ŋmɛlɛtswaa lɛ nɔ lɛ, Yesu kɛɛ asafoku lɛ akɛ: “Mi mɔmɔ nyɛba kɛ klantei kɛ kpotii tamɔ amɔɔ ojoyelɔ ko nɛɛ? Daa gbi lɛ, mitaa sɔlemɔwe lɛ mitsɔɔ nii, ni kɛ̃lɛ nyɛmɔɔɔ mi. 56 Shi enɛɛmɛi fɛɛ ba koni nibii ni gbalɔi lɛ ŋmala lɛ* aba mli.” Kɛkɛ ni kaselɔi lɛ fɛɛ shi lɛ, ni amɛjo foi. 57 Mɛi ni mɔ Yesu lɛ kpala lɛ kɛtee osɔfonukpa Kaiafa ŋɔɔ, he ni woloŋmalɔi lɛ kɛ onukpai lɛ ebua amɛhe naa yɛ lɛ. 58 Shi Petro tee nɔ enyiɛ esɛɛ yɛ shɔŋŋ aahu kɛyashi osɔfonukpa lɛ kpo lɛ nɔ, ni be ni ebote jɛmɛ lɛ, ekɛ shĩa lɛŋ sɔɔlɔi lɛ yata shi koni ekwɛ bɔ ni nibii anaa baayakpa ahã. 59 Nakai be lɛ mli lɛ, osɔfoi tsiifoi lɛ kɛ Sanhedrin* muu lɛ fɛɛ miitao amale odase ko amɛshi Yesu koni amɛgbe lɛ. 60 Shi amɛnáaa eko, eyɛ mli akɛ amale odasefoi pii ba. Sɛɛ mli lɛ, mɛi enyɔ ba 61 ni amɛbakɛɛ akɛ: “Nuu nɛɛ kɛɛ akɛ, ‘Manyɛ makumɔ Nyɔŋmɔ sɔlemɔwe lɛ ni mikɛ gbii etɛ ama.’” 62 Kɛkɛ ni osɔfonukpa lɛ te shi ni ekɛɛ lɛ akɛ: “Ani obɛ naajiemɔ ko? Mɛni oyɔɔ kɛɛmɔ yɛ odase ni hii nɛɛ yeɔ shiɔ bo lɛ he?” 63 Shi Yesu etswaaa esɛŋ. No hewɔ lɛ, osɔfonukpa lɛ kɛɛ lɛ akɛ: “Miifã bo ni okã kitã yɛ Nyɔŋmɔ hiɛkãalɔ lɛ hiɛ akɛ obaawie anɔkwale, ni okɛɛ wɔ kɛji bo ji Kristo lɛ, Nyɔŋmɔ Bi lɛ!” 64 Yesu kɛɛ lɛ akɛ: “Bo diɛŋtsɛ okɛɛ. Shi miikɛɛ nyɛ akɛ: Kɛjɛ be nɛɛ nɔ kɛyaa lɛ, nyɛbaana gbɔmɔ Bi lɛ ta hewalɛ ninejurɔ nɔ, ni eeba yɛ ŋwɛi atatui lɛ anɔ.” 65 Kɛkɛ ni osɔfonukpa lɛ gbala etadei anɔhaanɔi lɛ ni ekɛɛ: “Ebɔ musu! Mɛɛ odasefoi krokomɛi wɔtaoɔ dɔŋŋ? Nyɛkwɛa! Amrɔ nɛɛ, nyɛnu musubɔɔ lɛ. 66 Te nyɛsusuɔ tɛŋŋ?” Amɛhã hetoo akɛ: “Esa gbele.” 67 Kɛkɛ ni amɛfɛ̃ lajɔ̃ amɛshwie ehiɛ ni amɛmamɔ lɛ atswɛrɛi. Mɛi krokomɛi hu gbala ehiɛ mai 68 amɛkɛɛ: “Kristo, gbaa otsɔɔ wɔ. Namɔ gba bo ma lɛ?” 69 Agbɛnɛ, Petro ta sɛɛ flɛŋŋ yɛ kpo lɛ nɔ, ni gbekɛ yoo ko ni ji tsulɔ lɛ ba eŋɔɔ ebakɛɛ: “Bo hu ofata Yesu, Galileanyo lɛ, he!” 70 Shi etso yɛ amɛ fɛɛ amɛhiɛ ekɛɛ: “Mileee nɔ ni owieɔ lɛ he nɔ ko.” 71 Be ni etee shĩa lɛ agbó lɛ he agba lɛ mli lɛ, gbekɛ yoo kroko na lɛ ni ekɛɛ mɛi ni yɔɔ jɛmɛ lɛ akɛ: “Nuu nɛɛ kɛ Yesu, Nazarenyo lɛ yɔɔ.” 72 Etso ekoŋŋ kɛ kitãkamɔ ekɛɛ: “Mileee nuu lɛ!” 73 Be fioo sɛɛ lɛ, mɛi ni damɔ jɛmɛ lɛ ba amɛbakɛɛ Petro akɛ: “Ekã shi faŋŋ akɛ, bo hu amɛteŋ mɔ kome ji bo, ejaakɛ, anɔkwa, owiemɔ tete miikpa bo shi.” 74 Kɛkɛ ni ebɔi loomɔ kɛ kitãkamɔ ekɛɛ: “Mileee nuu lɛ!” Ni amrɔ lɛ wuɔ gbɛɛ. 75 Ni Petro kai wiemɔ ni Yesu wie lɛ akɛ: “Dani wuɔ baagbɛɛ lɛ, obaakwa mi shii etɛ.” Ni eje kpo eyafo kɛ dɔlɛ babaoo.\n^ Aloo “amɛkɛ hiɛtɛ̃ɛ baatsu nii kɛmɔ.”\n^ Aloo “ta okpɔlɔ lɛ he.”\n^ Sht. ŋm., “enɛ ji.” Hela mli lɛ, e·stin, ni eshishi ji “damɔ shi kɛhã, feɔ he okadi.”\n^ Yɛ Roma tabilɔi ateŋ lɛ, asraafoi aaafee 4,000 kɛmiimɔ 6,000 ni feɔ lejio kome. Yɛ biɛ lɛ, ekɔɔ yibɔ ní da waa he.\n^ Aloo “gbalɔi lɛ aŋmalɛi lɛ.”


1 Mose 49 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nGbalɛ ni Yakob gba be ni ekã gbele saa nɔ (1-28)\nShilo lɛ baajɛ Yuda mli aba (10)\nYakob fuu he gbɛtsɔɔmɔi (29-32)\nYakob gbele (33)\n49 Ni Yakob tsɛ ebihii lɛ ni ekɛɛ: “Nyɛbuaa nyɛhe naa kutuu koni matsɔɔ nyɛ nɔ ni baaba nyɛnɔ yɛ gbii lɛ anaagbee lɛ mli. 2 Nyɛbuaa nyɛhe naa ní nyɛboa toi, nyɛ Yakob bihii, hɛɛ, nyɛboa nyɛtsɛ Israel toi. 3 “Ruben,+ bo ji mikromɔbi,+ mihewalɛ kɛ nyɛmɔ ní mikɛfɔɔ lɛ shishijee, mɔ ni fe fɛɛ yɛ woo kɛ hewalɛ gbɛfaŋ. 4 Akɛni ofee onii basabasa tamɔ nu ní efee hamahama hewɔ lɛ, onɔ kwɔŋ fe onyɛmimɛi lɛ, ejaakɛ okwɔ opapa saatso lɛ.+ Nakai beiaŋ lɛ, obule misaa lɛ.* Ekwɔ misaatso lɛ lɛɛlɛŋ! 5 “Simeon kɛ Levi lɛ, nyɛmimɛi ni.+ Amɛkɛ amɛtawuu nii lɛ tsuɔ yiwalɛ nii.+ 6 Misusuma,* okɛ amɛ akabɔ naanyo. Minunyam,* kaayafata amɛkpee lɛ he, ejaakɛ amɛmlifu mli lɛ amɛgbe gbɔmɛi,+ ni amɛfee tsinahii akpakei* kɛjie amɛhiɛtserɛ. 7 Alomɔ amɛmlifu lɛ, ejaakɛ eyitsoŋ wa, kɛ amɛmlila lɛ, ejaakɛ enaa wa.+ Magbála amɛmli yɛ Yakob shikpɔŋ lɛ nɔ, ni magbɛ amɛ mashwã Israel.+ 8 “Shi bo Yuda+ lɛ, onyɛmimɛi lɛ baajie oyi.+ Onine baakã ohenyɛlɔi akuɛ nɔ.+ Opapa bihii lɛ baakoto bo.+ 9 Yuda lɛ, jatabi ni.+ Mibinuu, obaamɔ kooloo oye, ni obaate shi kɛbaaje he. Obaabu shi ni obaakpã omli tamɔ jata, ni tamɔ bɔ ni jata ji lɛ, namɔ baanyɛ awo ehiɛ la? 10 Maŋtsɛtso ejeŋ Yuda dɛŋ,+ ni nɔyeli tso hu ejeŋ enaji ateŋ, kɛyashi be ni Shilo* lɛ baaba,+ ni lɛ toi majimaji lɛ baabo.+ 11 Ekɛ eteji baaŋmɔ wain tso, ni ekɛ etejibi baaŋmɔ wain tso kpakpa, ni ekɛ wain baafɔ emama he, ni ekɛ wain yibii amli nu baafɔ etade he.* 12 Wain ehã ehiŋmɛii etsu fɔɔ, ni mliki* ehã enyanyɔji eyɛ. 13 “Zebulon+ baahi ŋshɔnaagbɛ, ŋshɔ lɛ naa gbɛ he ni aŋmɛɔ meelei sɛkɛ yɛ lɛ,+ ni ehusu lɛ mli baalɛɛ kɛya Sidon gbɛ tɔ̃ɔ.+ 14 “Isakar+ lɛ, teji ni he wa ni, ni ekã baagii enyɔ ni afimɔ akpɛtɛ teji nɔtamɔnii lɛ he lɛ ateŋ. 15 Ni ebaana akɛ hejɔɔmɔhe lɛ hi, ni akɛ, shikpɔŋ lɛ nɔ yɛ fɛo. Ebaaba ekɔɔŋ shi ní etere jatsu lɛ, ni ebaaŋmɛ gbɛ koni anyɛ enɔ ní etsu nii dɛŋdɛŋ. 16 “Dan,+ ni ji Israel wekui lɛ ateŋ ekome lɛ baakojo ewebii lɛ.+ 17 Dan atsɔ onufu ni kã gbɛjegbɛ he, onufu akolontotsɛ ni kã gbɛ he, ní kɔ̃ɔ okpɔŋɔ nanetsitsi koni enɔtalɔ lɛ akpa sɛɛsɛɛ agbee shi.+ 18 Yehowa, mamɛ oyiwalaheremɔ lɛ. 19 “Gad+ lɛ, ojotswalɔi akuu baatutua lɛ, shi lɛ hu, ebaatutua amɛ ni ebaanyiɛ amɛsɛɛ.+ 20 “Asher+ niyenii* baafa babaoo, ni ekɛ niyenii ni sa maŋtsɛ baahã.+ 21 “Naftali+ ji baayelɔ yoo ní he yɔɔ oya. Ewieɔ wiemɔi ní ŋɔɔ.+ 22 “Yosef+ ji tso nine ni tsɛ̃ yɛ tso ní woɔ yibii he, tso ní woɔ yibii ní ma nuhiŋmɛi he, ní eniji lɛɔ kɛtekeɔ gbogbo lɛ. 23 Shi gãitsɛ̃lɔi lɛ tee nɔ amɛhao lɛ, ni amɛtsɛ̃rɛ̃ lɛ gãi, ni amɛtee nɔ amɛbɛ lɛ amɛwo amɛmli.+ 24 Ni kɛ̃lɛ, egãi lɛ yɛ he ni eyɔɔ lɛ nɔŋŋ,+ ni eniji amli wa ni amɛhe yɛ oya.+ Enɛ jɛ Yakob hewalɔ lɛ, tookwɛlɔ lɛ, Israel tɛsaa lɛ dɛŋ. 25 Ejɛ* otsɛ Nyɔŋmɔ lɛ ŋɔɔ, ni Nyɔŋmɔ baaye abua bo; ekɛ Ofe lɛ yɔɔ, ni ebaajɔɔ bo kɛ jɔɔmɔi ni jɛ ŋwɛi, ebaajɔɔ bo kɛ jɔɔmɔi ni jɛ shikpɔŋ lɛ shishi,+ ni ebaajɔɔ bo kɛ bii babaoo kɛ kooloi babaoo.* 26 Otsɛ jɔɔmɔi lɛ baafe jɔɔmɔi ni naanɔ gɔji lɛ kɛhãa lɛ, amɛbaafe gɔŋkpɔi ní hiɔ shi daa lɛ anɔ nibii kpakpai lɛ.+ Amɛbaaya nɔ amɛhi Yosef pampam, amɛbaahi mɔ ni ajie lɛ ato afã kɛjɛ enyɛmimɛi lɛ ateŋ lɛ yiteŋ.+ 27 “Benyamin+ baaya nɔ etserɛ kooloo ni emɔ lɛ mli tamɔ ŋa mli gbee feɔ lɛ.+ Leebi lɛ, ebaaye kooloo ni emɔ lɛ, ni gbɛkɛ lɛ, ebaaja ta mli nii.”+ 28 Mɛnɛɛmɛi fɛɛ ji Israel wekui 12 lɛ, ni enɛ ji nɔ ni amɛpapa kɛɛ amɛ be ni ejɔɔ amɛ lɛ. Ejɔɔ amɛteŋ mɔ fɛɛ mɔ kɛ jɔɔmɔ ni sa lɛ.+ 29 Enɛ sɛɛ lɛ, ekɛ famɔi nɛɛ hã amɛ akɛ: “Eshwɛ fioo ni magbo.*+ Nyɛfua mi nyɛfataa mitsɛmɛi lɛ ahe yɛ tɛkplo ni yɔɔ Hitnyo Efron shikpɔŋ lɛ nɔ lɛ mli,+ 30 tɛkplo ni yɔɔ Makpela shikpɔŋ lɛ nɔ lɛ mli, yɛ Mamre hiɛ, yɛ Kanaan shikpɔŋ lɛ nɔ lɛ, shikpɔŋ ní Abraham hé yɛ Hitnyo Efron dɛŋ ní ekɛfee fuuhe lɛ. 31 Jɛmɛ amɛfu Abraham kɛ eŋa Sara yɛ.+ Jɛmɛ amɛfu Isak+ kɛ eŋa Rebeka yɛ, ni jɛmɛ mifu Lea hu yɛ. 32 Shikpɔŋ lɛ kɛ tɛkplo ní yɔɔ nɔ lɛ, ahé yɛ Hetbii lɛ adɛŋ.”+ 33 Ni Yakob gbe famɔi* nɛɛ ní ekɛhã ebihii lɛ naa. Kɛkɛ ni eloo enaji eshwie saatso lɛ nɔ, ni emu enaagbee mumɔ, ni afu lɛ tamɔ afu etsɛmɛi lɛ.*+\n^ Loo “owo misaa lɛ he muji.”\n^ Shishitsɔɔmɔi komɛi kɛɔ akɛ, “Misubaŋ.”\n^ Loo “amɛfolɔfolɔɔ tsinahii anaji asɛɛ fãi.”\n^ Eshishi ji, “Mɔ Nɔ Ni Ji; Mɔ Ni Eji Enɔ.”\n^ Hebri sht. ŋm., “ekɛ wain yibii alá baafɔ etade he.”\n^ Ni ji, Yosef jɛ.\n^ Hebri sht. ŋm., “ebaajɔɔ bo kɛ fufɔ jɔɔmɔi kɛ fɔmɔ kotoku jɔɔmɔi.”\n^ Hebri sht. ŋm., “Aabua minaa ayafata mimɛi lɛ ahe.” Eji lalawiemɔ ni akɛtsuɔ nii kɛhãa gbele.


Te Mafee Tɛŋŋ Matsu Mitɔmɔi Ahe Nii? | Saji Ni Oblahii Kɛ Oblayei Biɔ\nKANEMƆ YƐ Afrikaans Albania Amharic Arabic Armenia Azerbaijani Azerbaijani (Cyrillic) Bislama Blɔfo Bulgaria Cambodia Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatia Czech Dangme Denmark Dutch Efik Estonia Ewe Fiji Finland French Ga Georgia Germany Greenland Gun Haitian Creole Hebri Hela Hiligaynon Hindi Hungary Iban Iceland Igbo Iloko Indonesia Isoko Italia Japan Kikamba Kikaonde Kiluba Kinyarwanda Kirghiz Kirundi Kongo Korea Lingala Lithuania Macedonia Malagasy Malay Malayalam Malta Myanmar Nepali Norway Nyungwe Nzema Okpe Ossetia Papiamento (Curaçao) Poland Portugal (Portugal) Portuguese (Brazil) Punjabi Romania Russia Sepedi Serbia (Roma) Serbian (Cyrillic) Sesotho (Lesotho) Setswana Shona Sinhala Slovak Slovenia Solomon Islands Pidgin Spania Swahili Swahili (Congo) Sweden Tagalog Tamil Telugu Tetun Dili Thailand Tsonga Turkey Turkmen Twi Ukrain Urhobo Vietnam Xhosa Yoruba Zulu\nTswaa Ni Obo Toi Nibii ni atswaa aboɔ toi ni obaanyɛ oŋɔ eko Te Mafee Tɛŋŋ Matsu Mitɔmɔi Ahe Nii?\nYiŋtoi etɛ ahewɔ ni esa akɛ okpɛlɛ otɔmɔ nɔ\nBɔ ni obaafee okase nii kɛjɛ otɔmɔ mli\nKanemɔ sane nɛɛ ni ba oblayoo ko ni atsɛɔ lɛ Karina lɛ nɔ, ni oŋɔ lɛ akɛ bo ji mɔ ni eyaje nakai shihilɛ lɛ mli. Kulɛ mɛni obaafee?\nKarina: “Be ko ni miidraivi kɛmiiya skul lɛ, miwo lɔle lɛ foi waa fe nine ni polisifonyo ko mɔ mi, ni ehã miwolo ko ni biɔ koni miyapee shika ko. Mimli fu waa! Mibɔ mimami amaniɛ, ni ekɛɛ mi akɛ miyakɛɛ mipapa. Shi misumɔɔɔ ni mikɛɔ lɛ.”\nA: Kaakɛɛ opapa, kɛ susumɔ akɛ enaŋ ele.\nB: Kɛɛmɔ opapa nɔ tuuntu ni ba.\nEkolɛ ebaafee bo akɛ ohala klɛŋklɛŋ nɔ, ni ji (A) lɛ. Ejaakɛ omami baanyɛ asusu akɛ oyakɛɛ opapa nɔ ni ba lɛ momo. Shi yiŋtoi kpakpai komɛi ahewɔ ni kɛ́ otɔ̃ lɛ, esaaa akɛ okɛteɔ lɛ—kɛ́ eji tsɔne kudɔmɔ he mla ni oku mli jio, nɔ kroko jio.\n1. No ji nɔ ni sa akɛ ofee. Be ni Biblia lɛ tsɔɔ bɔ ni esa akɛ Kristofoi afee amɛnii amɛhã lɛ, ekɛɛ akɛ: “Wɔmiisumɔ ni wɔkɛ anɔkwayeli aba wɔjeŋ yɛ nɔ fɛɛ nɔ mli.”—Hebribii 13:18.\n“Amrɔ nɛɛ mibɔɔ mɔdɛŋ waa akɛ maye anɔkwa daa ni makpɛlɛ nɔ fɛɛ nɔ ni jɛɔ minifeemɔi amli kɛbaa lɛ nɔ. Ni kɛ́ mitɔ̃ lɛ, mikpɛlɛɔ nɔ amrɔ nɔŋŋ.”—Alexis.\n2. Kɛ́ mɛi kpɛlɛ amɛtɔmɔi anɔ lɛ, ewaaa akɛ akɛ amɛhe baake amɛ. Biblia lɛ kɛɔ akɛ: “Mɔ ni tsimɔɔ enɔtɔmɔ nɔ lɛ, eshwereŋ; shi mɔ ni jajeɔ ni efɔ̃ɔ lɛ, aaana lɛ mɔbɔ.”—Abɛi 28:13.\n“Ebiɔ ekãa dani mɔ baanyɛ akpɛlɛ etɔmɔ nɔ, shi kɛ́ okpɛlɛɔ otɔmɔi anɔ lɛ, mɛi nyɛɔ amɛmuɔ amɛfɔɔ onɔ. Ehãa amɛnaa akɛ oyeɔ anɔkwa. Kɛ́ otɔ̃ ni okpɛlɛ nɔ lɛ, ebafeɔ tamɔ nɔ ni okɛ su kpakpa eye su gbonyo najiaŋ.”—Richard.\n3. Nɔ ni fe fɛɛ lɛ, nakai feemɔ saa Nyɔŋmɔ hiɛ. Biblia lɛ kɛɔ akɛ: “Yehowa miihi kutumpɔfo; shi mɛi ni ja ekɛbɔɔ.”—Abɛi 3:32.\n“Be ni mitɔ̃ tɔmɔ ko ni yɔɔ hiɛdɔɔ lɛ, miyɔse akɛ esa akɛ mahã ale nɔ ni mifee lɛ ni makpɛlɛ nɔ. Mile akɛ kɛ́ mifeee nɔ ni Yehowa sumɔɔ lɛ, ejɔŋ mi kɔkɔɔkɔ.”—Rachel.\nTe Karina tsu etɔmɔ lɛ he nii ehã tɛŋŋ? Ebɔ mɔdɛŋ koni ekɛ wolo ni polisifonyo lɛ kɛhã lɛ be ni emɔ lɛ atee epapa. Shi sɛɛ mli lɛ epapa na. “Karina wie akɛ, aafee afi sɛɛ lɛ, mipapa miikwɛ wɔ-inshuɔransi woji komɛi amli ni ena wolo ni polisifonyo lɛ kɛhã mi lɛ ni aŋma migbɛ́i yɛ nɔ. Enɛ kɛ mi yawo sane wulu mli, ni mimami mli fu mi waa, akɛni mihãko mipapa ale lɛ hewɔ.\nNɔ ni ekase: Karina wie akɛ: “Kɛji otɔ̃ ni okɛtee lɛ, no moŋ fiteɔ sane lɛ kwraa. Sɛɛ mli lɛ ebaaje kpo, ni oyeŋ ohe!”\nWɔ fɛɛ wɔtɔ̃ɔ. (Romabii 3:23; 1 Yohane 1:8) Taakɛ wɔna lɛ, kɛ́ okpɛlɛ otɔmɔ nɔ, ni ofee nakai amrɔ nɔŋŋ lɛ, no tsɔɔ akɛ obaa ohe shi, ni ohiɛ kã shi.\nNo sɛɛ lɛ, esa akɛ okase nii kɛjɛ otɔmɔ lɛ mli. Dɔlɛ sane ji akɛ, oblahii kɛ oblayei komɛi ekaseee nii kɛjɛɛɛ amɛtɔmɔi amli! Ekolɛ amɛbaanu he taakɛ oblayoo ko ni atsɛɔ lɛ Priscilla lɛ nu he lɛ. Ewie akɛ: “Be ko ni eho lɛ, kɛ́ mitɔ̃ lɛ ehãa minijiaŋ jeɔ wui waa. Minuɔ he akɛ mihe bɛ sɛɛnamɔ, no hewɔ lɛ mitɔmɔi lɛ bafeɔ tamɔ jatsu ko ni tsii kwraa fe mi. Enɛ náa minɔ hewalɛ waa, ni minuɔ he akɛ nɔ ko kwraa bɛ ni manyɛ mafee yɛ shihilɛ lɛ he.”\nAni bei komɛi lɛ, onuɔ he nakai? Kɛ́ nakai lɛ, kaimɔ akɛ: Kɛ́ okɛ ojwɛŋmɔ ma otsutsu tɔmɔi anɔ lɛ, ebafeɔ tamɔ oodraivi lɔle kɛmiiya ohiɛ gbɛ, shi ookwɛ ashwishwɛ ni hãa onaa osɛɛgbɛ lɛ mli sɔŋŋ. Kɛ́ okɛ ojwɛŋmɔ ma otsutsu tɔmɔi lɛ anɔ lɛ, obaanu he akɛ ohe bɛ sɛɛnamɔ, ni no hãŋ onyɛ okpee naagbai ni okɛbaakpe lɛ anaa.\nYɛ no najiaŋ lɛ, ná jwɛŋmɔ ni ja yɛ oshihilɛ lɛ he.\n“Susumɔ otsutsu tɔmɔi lɛ ahe, kasemɔ nii kɛjɛ mli bɔ ni afee ni okatɔ̃ nakai tɔmɔi lɛ dɔŋŋ. Shi okɛ ojwɛŋmɔ akama otɔmɔi lɛ anɔ fe nine ni no hã onijiaŋ je wui.”—Elliot.\n“Be fɛɛ be ni matɔ̃ lɛ, mibɔɔ mɔdɛŋ akɛ makase nɔ ko kɛjɛ mli, koni no aye abua mi ni mafee gbɔmɔ kpakpa, kɛkɛ lɛ be kroko lɛ manyɛ matsu shihilɛ ni tamɔ nakai lɛ he nii jogbaŋŋ. Kɛji okwɛ shihilɛ lɛ yɛ nɛkɛ gbɛ nɔ lɛ, ehi jogbaŋŋ, ejaakɛ no baaye abua bo ni ojwɛŋmɔ mli agbele.”—Vera.\nNƆ NI OTIPƐŊFOI LƐ KƐƆ\n“Mɛi komɛi yɛ ni kɛ amɛtɔ̃ lɛ, egbaa amɛnaa waa, ni mɛi komɛi hu lɛ, kɛ́ amɛtɔ̃ lɛ, egbaaa amɛnaa kwraa. Shi nɔ ni hi fe fɛɛ ji, ni wɔbaahã wɔhiɛ ahi wɔtɔmɔi anɔ ni wɔkase nii kɛjɛ mli, shi jeee ni wɔbaajwɛŋ he fe nine loo ni wɔbaaku wɔhiɛ wɔfɔ̃ nɔ.”—Connor.\n“Kɛ́ foidalɔ ko gbee shi lɛ, ehãaa no afee lɛ hiɛgbele, moŋ lɛ eteɔ shi amrɔ nɔŋŋ. Kɛ́ otɔ̃ lɛ, nakai pɛpɛɛpɛ ji bɔ ni esa akɛ ofee. Kɛ́ okase nɔ ko kɛjɛ otɔmɔi lɛ amli ni onyɛ okɛ ekãa ye otɔmɔi lɛ anɔ lɛ, no baahã otsɔ gbɔmɔ kpakpa.”—Dami.\n“Ehi akɛ wɔbaakai wɔtɔmɔi kɛsusumɔ akɛ wɔbaatsu he nii. Hã nɔ ni okase yɛ mli lɛ aye abua bo koni okatɔ̃ nakai tɔmɔ lɛ dɔŋŋ. Shi kaahã no miifee jatsu eehã bo. Kasemɔ nii kɛjɛ mli, ni oya ohiɛ.”—Zipporah.\nBɔ ni Obaafee Otsu Otɔ̃mɔi Ahe Nii


Klɛŋklɛŋ Jeŋ Ta Lɛ: Ta ni Tsake Je Nɛŋ Shihilɛ Lɛ\nBuu-Mɔɔ | February 2014\nKANEMƆ YƐ Afrikaans Albania Amharic Arabic Armenia Aymara Bislama Blɔfo Bulgaria Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatia Czech Dangme Denmark Dutch Efik Estonia Ewe Finland French Ga Georgia Germany Guarani Haitian Creole Hebri Hela Hiligaynon Hungary Igbo Iloko Indonesia Italia Japan Kazakh Kikaonde Kikuyu Kinyarwanda Kirghiz Kirundi Kisonge Kongo Korea Krio Latvia Lingala Lithuania Luganda Luo Macedonia Malagasy Malta Maya Moore Myanmar Nepali Ngabere Norway Nyaneka Nzema Otetela Papiamento (Aruba) Papiamento (Curaçao) Persia Poland Portugal Quechua (Bolivia) Romania Russia Sango Sepedi Serbia (Roma) Serbian (Cyrillic) Sesotho (Lesotho) Setswana Shona Silozi Sinhala Slovak Slovenia Spania Sranantongo Swahili Sweden Tagalog Tatar Thailand Tigrinya Tshiluba Tsonga Turkey Tuvalu Twi Tzotzil Ukrain Umbundu Uzbek Vietnam Wayuunaiki Xhosa Yoruba Zande Zulu\nTa ni Tsake Je Nɛŋ Shihilɛ Lɛ\nAfii 100 ni eho nɛ lɛ, oblahii akpekpei abɔ shi amɛshĩai ni amɛtee ta. Maŋhedɔɔ mumɔ ni ehe shi waa yɛ nakai beaŋ lɛ ji nɔ ni ha amɛná he miishɛɛ waa akɛ amɛaafee nakai. Yɛ afi 1914 lɛ, oblanyo ko ni jɛ Amerika ni kɛ ehe ha akɛ ebaaya ta nɛɛ eko lɛ ŋma akɛ, “Eŋɔɔ minaa waa ni mimli efili mi yɛ gbii ni yɔɔ miishɛɛ ni jwere wɔhiɛ lɛ ahewɔ.”\nKɛlɛ, eyeee be ko ni amɛhiɛ tsɔ yaje amɛsɛɛ. Mɔ ko mɔ ko kpaaa gbɛ akɛ asraafoi babaoo nɛɛ baayatsomlo afii abɔ yɛ Belgium kɛ France. Mɛi ni yɔɔ no beaŋ lɛ tsɛ ta nɛɛ akɛ, “Ta Kpeteŋkpele” lɛ. Shi ŋmɛnɛ lɛ, gbɛ́i ni wɔkɛle lɛ ji klɛŋklɛŋ jeŋ ta lɛ.\nAnɔkwa, klɛŋklɛŋ jeŋ ta lɛ ji ta kpeteŋkpele, ejaakɛ mɛi ni gboi kɛ mɛi ni pila yɛ mli lɛ ayi fa waa. Mɛi komɛi buɔ akɔntaa akɛ, mɛi aaafee akpekpei 10 gboi ni mɛi aaafee akpekpei 20 pila waa yɛ ta lɛ mli. Eji ta kpeteŋkpele hu, ejaakɛ tɔmɔi wuji ji nɔ ni ha eba. Maji ni yɔɔ Yuropa lɛ ahiɛnyiɛlɔi lɛ nyɛɛɛ afee majimaji ateŋ bei lɛ ahe nɔ ko aahu ni ebatsɔ jeŋ muu fɛɛ ta. Shi ekolɛ, anɔkwa sane ni sa kadimɔ fe enɛ ji akɛ “Ta Kpeteŋkpele” lɛ fite je lɛ kwraa. Ni bɔ ni etsake jeŋ shihilɛ eha lɛ miisa wɔhe lolo ŋmɛnɛ.\nTƆMƆI NI HAAA ANYƐ AMU AFƆ̃ AMƐNƆ DƆŊŊ\nNii ahe ni ayasusuuu jogbaŋŋ lɛ ji nɔ ni kɛ klɛŋklɛŋ jeŋ ta lɛ ba. Yinɔsane wolo ko (The Fall of the Dynasties—The Collapse of the Old Order 1905-1922) tsɔɔ mli akɛ, yɛ afi 1914 mli, dani ta lɛ baafɛ lɛ, maji ni yɔɔ Yuropa lɛ ahiɛnyiɛlɔi eyakɔɔɔ sɛɛ akɛ yiŋ ni amɛkpɛɔ lɛ kɛ oshara baaba jeŋ fɛɛ.\nAgbe Austria odehe ko, ni yɛ otsii fioo komɛi asɛɛ lɛ, enɛ ha Yuropa maji ni yɔɔ hewalɛ lɛ fɛɛ kɛ amɛhe wo ta ko ni kulɛ amɛsumɔɔɔ ni eba lɛ mli. Beni ta lɛ je shishi sɛɛ gbii fioo komɛi lɛ, abi German maŋsɔɔlɔnukpa lɛ akɛ: “Ni te fee tɛŋŋ ta lɛ je shishi hu?” Ekɛ gbee ni yɔɔ mɔbɔmɔbɔ ha hetoo akɛ: “Aa, namɔ aaale?”\nHiɛnyiɛlɔi ni kpɛ yiŋ ni ha ta lɛ fɛ lɛ lé akɛ sane aba ni aye lɛ aflaŋaa emaaa nɔ. Shi eyeee be ko ni asraafoi ni yɔɔ ta lɛ naa lɛ na akɛ ayakpɛ amane abaha amɛ. Amɛna akɛ amɛhiɛnyiɛlɔi lɛ eha amɛnine enyɛ shi, amɛsɔfoi lɛ elaka amɛ, ni amɛtatsɛmɛi lɛ ejie amɛ eha. Te ebalɛ tɛŋŋ?\nAmɛna akɛ amɛhiɛnyiɛlɔi lɛ eha amɛnine enyɛ shi, amɛsɔfoi lɛ elaka amɛ, ni amɛtatsɛmɛi lɛ ejie amɛ eha\nHiɛnyiɛlɔi lɛ wo amɛ shi akɛ ta lɛ baaha je lɛ shihilɛ ahi fe bɔ ni eyɔɔ lɛ. German maŋsɔɔlɔnukpa lɛ wie akɛ: “Wɔmiiwu ta lɛ bɔni afee ni wɔná wɔnitsumɔi ni yaa nɔ yɛ toiŋjɔlɛ mli lɛ ahe sɛɛ, ni wɔnine ashɛ wɔgboshinii lɛ anɔ, ni wɔná shihilɛ kpakpa wɔsɛɛ.” Amerika Maŋhiɛnyiɛlɔ Woodrow Wilson fata he ni aná wiemɔ ni he shi waa yɛ nakai beaŋ, ni woɔ mɔ hewalɛ, ni tsɔɔ akɛ ta lɛ ‘baaha je lɛ afee shweshweeshwe aha demokrase’ lɛ. Ni yɛ Britain lɛ, mɛi susu akɛ ebaafee “ta ni baaha tai asɛɛ afo.” Shi bɔ ni amɛ fɛɛ amɛsusu lɛ jeee nakai eba lɛ.\nOsɔfoi lɛ kɛ ekãa fĩ ta lɛ sɛɛ. Yinɔsane wolo ko (The Columbia History of the World) tsɔɔ mli akɛ: “Mɛi ni hiɛ Nyɔŋmɔ wiemɔ lɛ ji mɛi ni wo mɛi hewalɛ ni amɛkɛ amɛhe awo ta lɛ mli. Maji lɛ kɛ amɛ nɔ fɛɛ nɔ wo ta lɛ mli ni enɛ ha hetsɛ̃ he shi waa yɛ je lɛ mli.” Ni yɛ nɔ najiaŋ ni osɔfoi lɛ aaaye abua ni hetsɛ̃ lɛ sɛɛ afo lɛ, amɛha emli wo wu moŋ. Yinɔsane wolo ko (A History of Christianity) tsɔɔ mli akɛ, “Osɔfoi lɛ dɔ amɛmaji lɛ ahe aahu akɛ, amɛnyɛɛɛ, ni amɛsumɔɔɔ hu po ni amɛkɛ Kristofoi ahemɔkɛyeli lɛ aye no najiaŋ. Akɛni amɛteŋ mɛi babaoo sumɔɔɔ ni amɛhe fĩɔ amɛ hewɔ lɛ, amɛkɛ amɛnifeemɔi tsɔɔ akɛ Kristojamɔ tamɔ maŋhedɔɔ nɔŋŋ. Awo asraafoi ni jɛ sɔlemɔi srɔtoi fɛɛ amli lɛ hewalɛ ni amɛgbegbee amɛhe yɛ amɛ-Yiwalaherelɔ lɛ gbɛ́i amli.”\nTatsɛmɛi lɛ wo amɛ shi akɛ etɔŋ amɛ ni eyeŋ be ko ni amɛbaaye kunim, shi eyabaaa lɛ nakai. Beni amɛhɛleɔ shi lɛ, ta lɛ mli efĩ ni ehiii nɔ ko kwraa feemɔ. No sɛɛ lɛ, asraafoi akpekpei abɔ yaje shihilɛ ko ni yinɔsaneŋmalɔ ko wie he akɛ “ekolɛ no ji shihilɛ ni mli wa fe fɛɛ ni ye adesai babaoo awui yɛ heloŋ kɛ henumɔŋ” lɛ mli. Eyɛ mli akɛ agbe asraafoi babaoo moŋ, shi tatsɛmɛi lɛ tee nɔ amɛtsirɛ amɛwebii lɛ ayisɛɛ ní amɛya nɔ amɛkpee tui ni atswiaa basabasa kɛ waya afabaŋi ni afolɔ lɛ anaa. Ebɛ naakpɛɛ mɔ akɛ asraafoi babaoo tse amɛtatsɛmɛi lɛ ahiɛ atua.\nTe klɛŋklɛŋ jeŋ ta lɛ sa mɛi ahe eha tɛŋŋ? Yinɔsane wolo ko wie akɛ mɔ ko ni wu ta lɛ eko lɛ kɛɛ akɛ: “Ta lɛ . . . fite mɛi ni hi shi yɛ nakai beaŋ lɛ ajwɛŋmɔ kɛ amɛsubaŋ.” Anɔkwa, ta lɛ ha nɔyelii komɛi laaje kwraa yɛ shihilɛ mli. Kɛjɛ afi 1901 kɛyashi afi 2000 naagbee lɛ, ashwie la shi waa fe be fɛɛ ni eho yɛ adesai ayinɔsane mli, ni ta nɛɛ bafee shishijee nɔ ko kɛha nɛkɛ la shishwiemɔ nɛɛ. Nɔyelii abutumɔ kɛ nitsumɔtsɛmɛi ahiɛ atuatsemɔ bahe shi yɛ nakai beaŋ.\nMɛni hewɔ ta lɛ tsake jeŋ shihilɛ kwraa nɛkɛ? Ani eji oshara wulu ko kɛkɛ ni ba? Ani sanebimɔi nɛɛ ahetoi lɛ baanyɛ aha wɔle nɔ ni baaba wɔnɔ wɔsɛɛ?\nSANEYITSO LƐ MLITSƆƆMƆ Ta ni Tsake Je Nɛŋ Shihilɛ Lɛ\nSANEYITSO LƐ MLITSƆƆMƆ Mɔ Diɛŋtsɛ ni Hɔ Tai kɛ Amanehului Asɛɛ\nBIBLIA LƐ TSAKEƆ MƐI Shi ni Awo akɛ Shikpɔŋ lɛ Baatsɔ Paradeiso lɛ Tsake Mishihilɛ!\nSAJI NI MƐI NI KANEƆ LƐ BIƆ Mɛni Hewɔ Nyɔŋmɔ Ŋmɛɔ Gbɛ ni Mɛi ni Yɔɔ Hegbɛ lɛ Yeɔ Amɛshishibii lɛ Awui Lɛ?\nKASEMƆ AMƐHEMƆKƐYELI LƐ Etee nɔ Esɔmɔ Nyɔŋmɔ yɛ Sane Fɔŋ ni Aye Mɛi lɛ Fɛɛ Sɛɛ\nMɛni Hewɔ Anyɛko Aná Toiŋjɔlɛ yɛ Je Lɛŋ Lɛ?\nNiŋmaa Woji ni afee yɛ henɔi srɔtoi amli ni obaanyɛ oŋɔ eko BUU-MƆƆ February 2014 | Ta ni Tsake Je Nɛŋ Shihilɛ Lɛ\nFebruary 2014 | Ta ni Tsake Je Nɛŋ Shihilɛ Lɛ\nBUU-MƆƆ February 2014 | Ta ni Tsake Je Nɛŋ Shihilɛ Lɛ


KANEMƆ YƐ Acholi Afrikaans Albania Amerika Mumuii Awiemɔ Amharic Arabic Azerbaijani Azerbaijani (Cyrillic) Bashkir Blɔfo Brazil Mumuii Awiemɔ Bulgaria Catalan Cebuano Chichewa Chile Mumuii Awiemɔ Chinese Mandarin (Simplified) Chinese Mandarin (Traditional) Croatia Czech Denmark Dutch Estonia Fiji Finland French Ga Georgia Germany Greenland Guarani Haitian Creole Hausa Hela Hiligaynon Hindi Hungary Indonesia Italia Japan Kinyarwanda Korea Krio Kwanyama Latvia Lhukonzo Lithuania Luganda Macedonia Malagasy Maya Mexico Mumuii Awiemɔ Norway Ossetia Pangasinan Papiamento (Curaçao) Peru Mumuii Awiemɔ Poland Portugal Quechua (Ayacucho) Quechua (Bolivia) Quechua (Cuzco) Romania Russia Russia Mumuii Awiemɔ Setswana Seychelles Creole Shona Sinhala Slovak Slovenia Spania Swahili Sweden Tagalog Tajiki Tatar Tonga Tsonga Turkmen Tzotzil Ukrain Urdu Uzbek Vietnam Xhosa Yoruba Zulu\nBƐ OLE nɔ ni okadi ji, aloo jeee nakai?— Wɔkane nɔ ko ni kɔɔ okadi ko ni Nyɔŋmɔ kɛha ni tsɔɔ akɛ ekɛ nu afua kpataŋ je lɛ hiɛ dɔŋŋ lɛ he lɛ he sane yɛ Yitso 46 lɛ mli. Agbɛnɛ hu, kaselɔi lɛ bi koni eha amɛ okadi ko bɔni afee ni amɛnyɛ ni amɛkɛle beni Yesu eku esɛɛ eba lɛ, kɛ be mli ni je lɛ, aloo nibii agbɛjianɔtoo lɛ naagbee ebɛŋkɛ lɛ.—Mateo 24:3.\nAkɛni Yesu baahi ŋwɛi ni anaŋ lɛ hewɔ lɛ, ehe bahia ni aná okadi ko ni mɛi baanyɛ ana ni baatsɔɔ akɛ ebɔi nɔyeli. No hewɔ lɛ, Yesu gba nibii ni esa akɛ ekaselɔi lɛ akpa gbɛ yɛ shikpɔŋ nɛɛ nɔ. Kɛji akɛ nibii nɛɛ ba mli lɛ, no baatsɔɔ akɛ eku esɛɛ eba ni ebɔi nɔyeli yɛ ŋwɛi akɛ Maŋtsɛ.\nBɔni afee ni Yesu atsɔɔ ekaselɔi lɛ hiamɔ ni yɔɔ saramɔ ni aaaya nɔ asara lɛ he lɛ, ekɛɛ amɛ akɛ: “Nyɛkwɛa agbamitso lɛ kɛ tsei fɛɛ; be mli beebe ni amɛfũɔ baai lɛ, kɛ́ nyɛna lɛ, nyɛ diɛŋtsɛ nyɛle akɛ latsa be eshɛ etã.” (Wɔma efã ko nɔ mi.) Ole bɔ ni ooofee ole akɛ latsa be eshɛ. Ni obaanyɛ ole beni Harmagedon ebɛŋkɛ kɛ́ ona nibii ni Yesu wie he lɛ akɛ amɛmiiya nɔ lɛ.—Luka 21:29, 30.\nMɛɛ nikasemɔ Yesu tsɔɔ lɛ be ni ewie agbamitso lɛ he lɛ?\nWɔbaakwɛ mfonirii komɛi ni kɔɔ nibii ni Yesu wie he akɛ nomɛi baafee okadii ni baatsɔɔ akɛ Nyɔŋmɔ Maŋtsɛyeli lɛ ebɛŋkɛ lɛ ahe lɛ ateŋ ekomɛi yɛ baafa nɛɛ kɛ nɔ ni baanyiɛ sɛɛ lɛ mli. Kɛji akɛ nɛkɛ nibii nɛɛ fɛɛ ba mli lɛ, Nyɔŋmɔ Maŋtsɛyeli ni Kristo ji e-Nɔyelɔ lɛ baajwara maŋtsɛyelii krokomɛi lɛ fɛɛ wɔtsɔwɔtsɔ, taakɛ wɔkane yɛ Yitso 46 lɛ mli lɛ.\nNo hewɔ lɛ, kwɛmɔ mfonirii ni yɔɔ baafai enyɔ ni tsɔ̃ enɛ hiɛ lɛ amli lɛ jogbaŋŋ, ni wɔbaawie he. Obaanyɛ okane nibii ni kɔɔ nɔ ni onaa yɛ mfonirii nɛɛ amli lɛ ahe yɛ Mateo 24:6-14 kɛ Luka 21:9-11. Agbɛnɛ hu, kadimɔ nɔmba bibioo ni yɔɔ mfoniri fɛɛ mfoniri yiteŋgbɛ lɛ. Anaa nakai nɔmba lɛ nɔŋŋ yɛ kuku ni wieɔ nakai mfoniri lɛ he lɛ shishijee gbɛ. Agbɛnɛ ha wɔkwɛ kɛji akɛ okadi ni Yesu kɛha lɛ ateŋ nɔ ni fa miiba mli ŋmɛnɛ.\n(1) Yesu kɛɛ akɛ: “Shi nyɛaanu tai kɛ tai atãtsii ahe; . . . maŋ aaate shi awo maŋ, ni maŋtsɛyeli aaate shi awo maŋtsɛyeli.” Ani onu amaniɛbɔi ni kɔɔ tai ahe?— Awu klɛŋklɛŋ jeŋ ta lɛ yɛ afi 1914 kɛyashi afi 1918, kɛkɛ ni awu Jeŋ Ta II lɛ yɛ afi 1939 kɛyashi afi 1945. Dani nakai be lɛ aaashɛ lɛ, no mli lɛ, awuko jeŋ ta ko kwraa dã! Amrɔ nɛɛ, awuuɔ tai yɛ je lɛŋ he fɛɛ he. Etamɔ nɔ ni daa gbi lɛ, wɔnuɔ aloo wɔkaneɔ nibii ni kɔɔ tai ahe kɛjɛɔ TV, redio, kɛ adafitswaa woji amli.\n(2) Yesu kɛɛ hu akɛ: ‘Hɔmɔ aaaba hei srɔtoi fɛɛ.’ Taakɛ bɔ ni ekolɛ ole lɛ, jeee mɔ fɛɛ mɔ náa niyenii ni fa bɔ ni sa eyeɔ. Gbɔmɛi akpekpei abɔ gboɔ daa gbi yɛ niyenii ni fa bɔ ni sa ni amɛnáaa amɛye lɛ hewɔ.\n(3) Yesu kɛfata he akɛ: ‘Gbele helai aaaba hei srɔtoi fɛɛ.’ Ani ole nɔ ni gbele hela ji?— No ji hela ni gbeɔ mɛi babaoo. Gbele hela ko ni naa wa waa ni gbɛi ji Spanish flu lɛ gbe gbɔmɛi aaafee akpekpei 20 yɛ afi kome pɛ aloo nɔ ni miihe ashɛ nakai mli. Eeenyɛ eba akɛ yɛ wɔbei nɛɛ amli lɛ, AIDS baanyɛ agbe gbɔmɛi ni fa fe nakai. Ni kansa, tsui hela kɛ helai krokomɛi yɛ ni gbeɔ gbɔmɛi akpekpei abɔ daa afi.\n(4) Yesu kɛ okadi lɛ fã kroko hu ha, ni ekɛɛ akɛ: “Shikpɔŋhosomɔi aaaba hei srɔtoi fɛɛ.” Ani ole nɔ ni shikpɔŋhosomɔ ji?— Shikpɔŋhosomɔ haa shikpɔŋ lɛ hosoɔ yɛ onane shishi. Tsũi kumɔɔ shwieɔ shi, ni bei babaoo lɛ egbeɔ mɛi. Kɛjɛ afi 1914 kɛbaa nɛɛ, shikpɔŋhosomɔi babaoo eba yɛ afi fɛɛ afi mli. Ani onu shikpɔŋhosomɔi ahe?—\n(5) Yesu kɛɛ akɛ, okadii lɛ ateŋ ekroko hu ji ‘efɔŋfeemɔ ni baafa babaoo.’ No hewɔ ni juu kɛ basabasafeemɔ efa babaoo lɛ. Mɛi ni yɔɔ he fɛɛ he miishe gbeyei akɛ ekolɛ mɔ ko baaba amɛshiai amli koni amɛbaju amɛ. Awuiyeli kɛ basabasafeemɔ ni fa babaoo tamɔ nɛkɛ bako je lɛŋ he fɛɛ he dã tamɔ bɔ ni eji amrɔ nɛɛ.\n(6) Yesu kɛ okadi lɛ fã kroko hu ni he hiaa waa ha beni ekɛɛ akɛ: “Aaashiɛ maŋtsɛyeli lɛ he sanekpakpa nɛɛ atsɔɔ je nɛŋ fɛɛ, ní akɛye jeŋmaji lɛ fɛɛ odase; ni no dani naagbee lɛ aaaba” lɛ. (Mateo 24:14) Kɛji akɛ oheɔ nɛkɛ “sanekpakpa nɛɛ” oyeɔ lɛ, no lɛ esa akɛ owie he otsɔɔ mɛi krokomɛi. Nɛkɛ gbɛ nɔ obaatsɔ koni oná okadi lɛ fã nɛɛ mlibaa mli gbɛfaŋnɔ.\nEkolɛ mɛi komɛi baakɛɛ akɛ nibii ni Yesu gba efɔ shi lɛ baa be fɛɛ be. Shi nakai nibii lɛ fɛɛ bako shikpɔŋ lɛ nɔ hei babaoo, yɛ be kome too lɛ nɔŋŋ mli tamɔ nɛkɛ dã. No hewɔ lɛ, ani onuɔ nɔ ni okadi lɛ tsɔɔ lɛ shishi?— Etsɔɔ akɛ kɛji wɔmiina akɛ nibii nɛɛ fɛɛ miiya nɔ lɛ, belɛ etsɛŋ ni Nyɔŋmɔ jeŋ hee lɛ baaye nɛkɛ yiwalɛ jeŋ nɛɛ najiaŋ.\nBeni Yesu kɛ nɛkɛ okadi nɛɛ ha lɛ, ewie afi lɛ mli be ko ni yɔɔ srɔto kwraa hu he. Ekɛɛ akɛ: “Shi nyɛsɔlea, koni nyɛfoijee lɛ akaba yɛ fɛ̃ibe lɛ mli.” (Mateo 24:20) Mɛni osusuɔ akɛ etsɔɔ lɛ?—\nOjogbaŋŋ, kɛji akɛ esa akɛ mɔ ko aje oshara ko mli shweshweeshwe yɛ fɛ̃ibe mli, beni kɔɔyɔŋ tsakemɔ haa efeɔ nɔ ni wa waa, aloo ehaa efeɔ nɔ ni yɔɔ oshara po akɛ aaafã gbɛ lɛ, mɛni baanyɛ aba?— Kɛji akɛ mɔ lɛ je mli shweshweeshwe diɛŋtsɛ po lɛ, tɔlɛ babaoo ekɛfee enɛ. Ani efeŋ nɔ ni yɔɔ mɔbɔ, akɛ mɔ ko aaagbo yɛ fɛ̃i ahum ko ni tswaa waa mli, akɛni yɛ dekã ni ebɛ kɛ nibii krokomɛi afeemɔ hewɔ lɛ, enyɛɛɛ eje egbɛfaa lɛ shishi mra lɛ hewɔ?—\nBe ni Yesu wie mɔdɛŋ ni abɔɔ ni ajo fɛ̃ibe naa foi lɛ he lɛ, no mli lɛ mɛni ji nikasemɔ ni etsɔɔ lɛ?\nAni ooyɔse sane oti ni Yesu wieɔ he lɛ beni ewieɔ bɔ ni esaaa akɛ amɛɔ kɛyashi fɛ̃ibe dani ajo nɔ ko naa foi lɛ?— Eekɛɛ wɔ akɛ, akɛni wɔle akɛ Harmagedon ebɛŋkɛ hewɔ lɛ, wɔsumɔŋ ni wɔshashao shi yɛ nii ni wɔɔfee ni wɔkɛtsɔɔ akɛ wɔsumɔɔ Nyɔŋmɔ kɛtsɔ sɔɔmɔ ni wɔɔsɔmɔ lɛ lɛ nɔ lɛ mli. Kɛ́ wɔshashao shi lɛ, ekolɛ ebaafee nɔ ni ekpe sɛɛ tsɔ̃. No hewɔ lɛ, wɔbaatamɔ mɛi ni hi shi yɛ Nu Afua kpeteŋkpele lɛ mli, ní amɛnu nɔ ni Noa wie lɛ, shi amɛboteee adeka lɛ mli lɛ pɛpɛɛpɛ.\nEnɛ sɛɛ lɛ, ha wɔwie bɔ ni nibii baatamɔ aha beni Harmagedon ta kpeteŋkpele lɛ eba naagbee lɛ he. Wɔbaakase nɔ ni Nyɔŋmɔ esaa eto kɛha wɔteŋ mɔ fɛɛ mɔ ni sumɔɔ lɛ ni sɔmɔɔ lɛ amrɔ nɛɛ lɛ.\nŊmalɛi krokomɛi ni tsɔɔ akɛ Harmagedon ebɛŋkɛ lɛ ji nɔ ni nyiɛ sɛɛ nɛɛ: 2 Timoteo 3:1-5 kɛ 2 Petro 3:3, 4.


Ní ‘Wɔle Nyɔŋmɔ’ Nɛɛ—Mɛni Shwɛɔ Wɔ? | Nikasemɔ\n‘Nyɛbale Nyɔŋmɔ.’—GAL. 4:9.\nMɛni hewɔ esa akɛ wɔsusu nibii ni wɔfee kɛsaa wɔhe kɛha baptisimɔ lɛ ahe yɛ be kɛ beaŋ lɛ?\nMɛni hewɔ esa akɛ Kristofonyo ni eda yɛ mumɔŋ lɛ aya nɔ aya ehiɛ yɛ anɔkwale lɛ mli lɛ?\nMɛni hewɔ esa akɛ wɔsusu wɔhemɔkɛyeli lɛ kɛ wɔhenɔjɔɔmɔ lɛ he lɛ?\n1. Mɛni hewɔ kɔɔyɔŋ lɛlɛ kudɔlɔ kwɛɔ wolo ko ni aŋmala nibii ni esa akɛ ekwɛ yɛ mli lɛ nɔ dani efãa lɛ?\nBE FƐƐ BE ni kɔɔyɔŋ lɛlɛ kudɔlɔ ko baafã lɛ, etsɔɔ hiɛ ekwɛɔ akɛ nɔ fɛɛ nɔ yɛ jogbaŋŋ yɛ kɔɔyɔŋ lɛlɛ lɛ he lo, dani efãa. Ekwɛɔ wolo ko ni aŋmala nibii ni esa akɛ ekwɛ lɛ yɛ mli lɛ nɔ kɛfeɔ enɛ, bɔni afee ni enyɛ ená nɔmimaa akɛ ekwɛ nɔ fɛɛ nɔ ni esa akɛ ekwɛ lɛ. Kɛ́ efeee nakai lɛ, enaŋ naagba ko ni baanyɛ aha kɔɔyɔŋ lɛlɛ lɛ ayagbee shi. Shi ani ole kɔɔyɔŋ lɛlɛ kudɔlɔi titrii ni awoɔ amɛ hewalɛ akɛ amɛfee enɛ? Amɛ ji mɛi ni kɛ afii babaoo ekudɔ kɔɔyɔŋ lɛlɛ lɛ. Ewaaa akɛ kɔɔyɔŋ lɛlɛ kudɔlɔ ni he esa waa lɛ aaaku ehiɛ eshwie nibii ni esa akɛ ekwɛ lɛ ekomɛi anɔ.\n2. Mɛni awoɔ Kristofoi hewalɛ ni amɛfɔ feemɔ?\n2 Taakɛ kɔɔyɔŋ lɛlɛ kudɔlɔ ni miisumɔ ni eyashɛ shweshweeshwe lɛ feɔ lɛ, bo hu nibii komɛi yɛ ni esa akɛ okwɛ ni eha oná nɔmimaa akɛ oyɛ hemɔkɛyeli ni mli wa ni baanyɛ aha odamɔ shihilɛi ni jaraa anaa. Kɛ́ kpaako abaptisi wɔ jio, abaptisi wɔ etsɛ jio lɛ, ehe miihia ni wɔpɛi wɔhemɔkɛyeli kɛ bɔ ni wɔjáa Yehowa Nyɔŋmɔ wɔhaa lɛ mli wɔkwɛ yɛ be kɛ beaŋ. Kɛ́ wɔfɔɔɔ enɛ feemɔ loo wɔfeee lɛ jogbaŋŋ lɛ, wɔbaafite wɔ kɛ Yehowa teŋ wekukpaa lɛ. Biblia lɛ bɔɔ wɔ kɔkɔ akɛ: “Mɔ ni susuɔ akɛ edamɔ shi lɛ akwɛ ehe ni ahi koni ekagbee shi.”—1 Kor. 10:12.\n3. Mɛni ehe bahia ni Kristofoi ni yɔɔ Galata lɛ afee?\n3 Ehe bahia ni Kristofoi ni yɔɔ Galata lɛ apɛi amɛhemɔkɛyeli lɛ mli amɛkwɛ, ni amɛhiɛ asɔ mumɔŋ heyeli ni amɛyɔɔ lɛ. Yesu afɔleshaa lɛ gbele gbɛ eha mɛi fɛɛ ni heɔ enɔ amɛyeɔ lɛ koni amɛbale Nyɔŋmɔ yɛ gbɛ krɛdɛɛ nɔ, ni tsɔɔ akɛ, amɛbatsɔmɔ Nyɔŋmɔ bii! (Gal. 4:9) Bɔni afee ni Galatabii lɛ ahiɛ wekukpaa krɛdɛɛ nɛɛ mli lɛ, ehe bahia ni amɛkpoo nibii ni Yudafoi ni kɛɛ esa akɛ aye Mose Mla lɛ nɔ doo lɛ tsɔɔ lɛ. Shi no mli lɛ, Nyɔŋmɔ kɛ Mla nɛɛ tsuuu nii dɔŋŋ, ni Jeŋmajiaŋbii foolɔi ni yɔɔ asafoi lɛ amli lɛ ehiko Mla lɛ shishi pɛŋ! Ehe bahia ni Yudafoi lɛ kɛ Jeŋmajiaŋbii lɛ fɛɛ aya amɛhiɛ yɛ mumɔŋ. Enɛ biɔ ni amɛnu shishi akɛ, Nyɔŋmɔ kpaaa gbɛ akɛ mɔ ko aye Mose Mla lɛ nɔ dani ebu lɛ jalɔ.\nNIBII NI ESA AKƐ MƆ AFEE TSUTSU KƐ EETAO ELE NYƆŊMƆ\n4, 5. Mɛɛ ŋaa Paulo wo Galatabii lɛ, ni mɛɛ gbɛ nɔ ŋaawoo nɛɛ kɔɔ wɔhe?\n4 Yiŋtoo ko hewɔ ni bɔfo Paulo wo Galatabii lɛ ŋaa lɛ, no ji akɛ: koni anɔkwa Kristofoi lɛ ateŋ mɔ ko akakpale kɛjɛ Biblia mli anɔkwale lɛ he ni eku esɛɛ kɛtee nibii ni eshi yɛ sɛɛ lɛ ahe. Yehowa kɛ emumɔ lɛ tsirɛ bɔfo lɛ ni ewo Galata asafo lɛ, kɛ E-jálɔi fɛɛ hewalɛ ni amɛfĩ shi shiŋŋ.\n5 Esa akɛ wɔ fɛɛ wɔkai bɔ ni fee ni wɔye wɔhe kwraa yɛ mumɔŋ ni wɔbatsɔmɔ Yehowa Odasefoi lɛ. Bɔni afee ni onyɛ ofee nakai lɛ, susumɔ sanebimɔi enyɔ nɛɛ ahe: Ani okaiɔ nibii ni ofee koni osa kɛha baptisimɔ lɛ? Ani okaiɔ bɔ ni fee ni obale Nyɔŋmɔ ni lɛ hu ebale bo, ni no ha oná mumɔŋ heyeli lɛ?\n6. Mɛɛ nibii ahe wɔbaasusu yɛ nikasemɔ nɛɛ mli?\n6 Kɛ́ wɔɔkɛɛ lɛ, wɔ fɛɛ wɔfee nibii nɛɛhu. Nibii nɛɛhu nɛɛ ji nɔ ni ato naa yɛ akrabatsa ni yitso ji “Nibii ni Haa Wɔshɛɔ Baptisimɔ He ni Haa Wɔyaa Nɔ Wɔdaa yɛ Mumɔŋ” lɛ mli lɛ. Kɛ́ wɔtee nɔ wɔha nibii nɛɛhu nɛɛ hi wɔjwɛŋmɔ mli lɛ, ebaawaje wɔ koni wɔkaku wɔsɛɛ kɛtee nibii ni wɔshi yɛ je lɛŋ lɛ ahe. Taakɛ kɔɔyɔŋ lɛlɛ kudɔlɔ ni he esa waa lɛ po kwɛɔ ewolo lɛ mli dani efãa lɛ, esa akɛ wɔ hu wɔya nɔ wɔjwɛŋ nibii nɛɛ anɔ.\nMƐI NI NYƆŊMƆ LE AMƐ LƐ YAA AMƐHIƐ YƐ MUMƆŊ BE FƐƐ BE\n7. Mɛni esa akɛ wɔfee yɛ be kɛ beaŋ, ni mɛni hewɔ?\n7 Wolo ni kɔɔyɔŋ lɛlɛ kudɔlɔ lɛ kwɛɔ nɔ lɛ kaiɔ lɛ akɛ nibii komɛi yɛ ni esa akɛ efee be fɛɛ be dani efã. Wɔ hu wɔbaanyɛ wɔkwɛ bɔ ni wɔyaa nɔ yɛ anɔkwale lɛ mli lɛ yɛ be kɛ beaŋ. Paulo ŋma Timoteo akɛ: “Hiɛmɔ tsámɔ wiemɔi ni onu yɛ minaa lɛ akadi lɛ mli yɛ hemɔkɛyeli kɛ suɔmɔ ni yɔɔ Kristo Yesu mli lɛ mli.” (2 Tim. 1:13) “Tsámɔ wiemɔi” nɛɛ yɛ Nyɔŋmɔ Wiemɔ lɛ mli. (1 Tim. 6:3) Nitɛŋmɔ ko baanyɛ aye abua wɔ ni wɔna bɔ ni nii lɛ diɛŋtsɛ yɔɔ ha. Nakai nɔŋŋ “tsámɔ wiemɔi” lɛ baaye abua wɔ koni wɔna nɔ ni Yehowa taoɔ yɛ wɔdɛŋ. No hewɔ lɛ, nyɛhaa wɔkwɛa nibii ni wɔfee dani abaptisi wɔ lɛ, koni wɔkwɛ akɛ wɔmiihi shi yɛ anɔkwale lɛ okadi lɛ naa lo.\n8, 9. (a) Mɛni hewɔ esa akɛ wɔya nɔ wɔda yɛ nilee kɛ hemɔkɛyeli mli lɛ? (b) Mɛni hewɔ esa akɛ wɔya nɔ wɔda yɛ mumɔŋ lɛ, ni mɛni hewɔ abaanyɛ akɛ enɛ ato bɔ ni tso daa ehaa lɛ he lɛ?\n8 Nɔ klɛŋklɛŋ ni wɔbaakwɛ ji nilee ni esa akɛ wɔná lɛ. Ni enɛ baaha wɔná hemɔkɛyeli. Shi esa akɛ wɔya wɔhiɛ yɛ nibii enyɔ nɛɛ amli. (2 Tes. 1:3) Yɛ wɔbaptisimɔ sɛɛ lɛ, esa akɛ wɔha wekukpaa ni kã wɔ kɛ Nyɔŋmɔ teŋ lɛ mli aya nɔ awa.\nTso yaa nɔ edaa. Esa akɛ Kristofoi hu aya nɔ ada\n9 Wɔbaanyɛ wɔkɛ enɛ ato bɔ ni tso daa ehaa lɛ he. Tso ko baanyɛ ada agbo, titri lɛ kɛ́ eshishifãi lɛ emɔ shi waa. Akɛ nɔkwɛmɔnɔ lɛ, tseneduru tsei wuji komɛi yɛ Lebanon ni kwɔlɔmɔ aaashɛ ŋwɛi tsũ nsɔɔdoi 12, ni amɛshishifãi lɛ nyɛɔ eyaa shikpɔŋ aaafee mitai 12. (Sal. Lal. 5:15) Tso kwɛ̃ɔ oyayaayai yɛ shishijee mli. Beni afii lɛ hoɔ lɛ, tso lɛ daa ni ekwɔɔ ni eshishifãi lɛ hu yaa shikpɔŋ waa, ni no haa tso lɛ mɔɔ shi jogbaŋŋ. Sɛɛ mli lɛ, tso lɛ yaa nɔ edaa, shi ayɔseee. Nakai nɔŋŋ eji kɛ́ Kristofonyo ko miida yɛ mumɔŋ. Kɛ́ ebɔi Biblia lɛ kasemɔ lɛ ebaafee tsakemɔi oyayaayai ni abaabaptisi lɛ. Asafoŋbii lɛ naa enɔyaa lɛ faŋŋ. Ekolɛ ekɛ ehe baawo gbɛgbamɔ nitsumɔ lɛ mli loo ebaaná sɔɔmɔ hegbɛi yɛ asafo lɛ mli. Shi yɛ afii ni baanyiɛ sɛɛ lɛ amli lɛ, anaŋ bɔ ni edaa yɛ mumɔŋ ehaa lɛ faŋŋ taakɛ eji yɛ shishijee lɛ. Fɛɛ sɛɛ lɛ, ehe miihia ni eya nɔ eda yɛ hemɔkɛyeli kɛ nilee mli, kɛyashi beyinɔ ni eeefee “nuu ni eye emuu yɛ Kristo dalɛ muu lɛ susumɔ naa.” (Efe. 4:13) No hewɔ lɛ, abaanyɛ akɛ bɔ ni wɔyaa wɔhiɛ akɛ Kristofoi lɛ ato bɔ ni tsofɔ daa ni ebatsɔɔ tso agbo lɛ he.\n10. Mɛni hewɔ esa akɛ Kristofoi ni edara yɛ mumɔŋ lɛ hu aya amɛhiɛ lolo lɛ?\n10 Shi esaaa akɛ wɔhiɛyaa lɛ yawaa jɛmɛ. Esa akɛ wɔkase nii babaoo, ni wɔha wɔhemɔkɛyeli lɛ mli awa. No baaha wɔnane amɔ shi yɛ Nyɔŋmɔ Wiemɔ lɛ mli. (Abɛi 12:3) Nyɛmimɛi hii kɛ yei babaoo miifee nakai. Akɛ nɔkwɛmɔnɔ lɛ, nyɛmi nuu ko ni kɛ nɔ ni fe afii 30 esɔmɔ akɛ asafoŋ onukpa lɛ yɔse akɛ eeda lolo yɛ mumɔŋ. Ekɛɛ akɛ: “Miná Biblia lɛ he miishɛɛ waa fe tsutsu lɛ. Daa nɛɛ mitaoɔ gbɛi anɔ ni matsɔ mikɛ Biblia mli shishitoo mlai kɛ mlai krokomɛi lɛ atsu nii. Miishɛɛ ni mináa yɛ shiɛmɔ nitsumɔ lɛ mli lɛ hu etee hiɛ.”\nYAA NƆ OHA OKƐ NYƆŊMƆ NAANYOBƆƆ LƐ MLI AWA\n11. Te wɔɔfee tɛŋŋ wɔle Yehowa jogbaŋŋ beni be shwieɔ mli lɛ?\n11 Nɔ ni fata wɔmumɔŋ hiɛyaa lɛ he ji, ni wɔtsi wɔbɛŋkɛ Yehowa, ni ji wɔ-Naanyo kɛ wɔ-Tsɛ lɛ. Eesumɔ ni wɔna akɛ ekpɛlɛɔ wɔnɔ. Ni eesumɔ ni wɔna akɛ esumɔɔ wɔ ni wɔyɛ shweshweeshwe taakɛ gbekɛbii nuɔ he kɛ́ amɛyɛ amɛfɔlɔi amlishi lɛ, loo bɔ ni wɔnuɔ he kɛ́ wɔyɛ wɔnaanyo ko ni sumɔɔ wɔ masɛi lɛ. Taakɛ ole lɛ, naanyo ni tamɔ nɛkɛ ni wɔkɛ Yehowa aaabɔ lɛ baaa lɛ kɛkɛ. Ebaahe be dani wɔbaanyɛ wɔle lɛ, ni wɔsumɔ lɛ. No hewɔ lɛ, esa akɛ wɔhe be kɛkane e-Wiemɔ lɛ daa gbi bɔni afee ni wɔle lɛ jogbaŋŋ. Kɛfata he lɛ, esa akɛ wɔkane Buu-Mɔɔ kɛ Awake! ni baa daa nyɔɔŋ nɔ lɛ ateŋ eko fɛɛ eko, kɛ wɔwoji krokomɛi lɛ hu.\n12. Mɛni esa akɛ wɔfee koni Yehowa ale wɔ?\n12 Sɔlemɔ kɛ nanemɛi kpakpai ni akɛbɔɔ lɛ yeɔ ebuaa Nyɔŋmɔ nanemɛi lɛ ni amɛdaa yɛ mumɔŋ. (Nyɛkanea Maleaki 3:16.) Yehowa boɔ “amɛfaikpamɔ toi.” (1 Pet. 3:12) Yehowa efee klalo akɛ ebaabo wɔsɔlemɔi lɛ atoi taakɛ fɔlɔ ni yɔɔ suɔmɔ feɔ lɛ. No hewɔ lɛ, esa akɛ ‘wɔhiɛ sɔlemɔ mli daa.’ (Rom. 12:12) Ja Nyɔŋmɔ eye ebua wɔ dani wɔbaanyɛ wɔya nɔ wɔkɛ lɛ abɔ naanyo. Wɔ pɛ wɔnyɛŋ wɔkpee naagbai ni wɔkɛkpeɔ yɛ je nɛɛ mli lɛ anaa. Kɛ́ wɔfɔ̃ɔ sɔlemɔ lɛ, wɔnine shɛŋ hewalɛ ni he hiaa wɔ lɛ nɔ. Shi Nyɔŋmɔ efee klalo akɛ ebaaye ebua wɔ kɛ́ wɔbi lɛ ni efee nakai. Ani okɛ Nyɔŋmɔ gbaa sane tamɔ okɛ onaanyo ko ni oheɔ lɛ oyeɔ lɛ feɔ lɛ, aloo esa akɛ ofee tsakemɔi komɛi?—Yer. 16:19.\n13. Mɛni hewɔ ehe hiaa ni wɔya asafoŋ kpeei daa bɔni afee ni wɔya wɔhiɛ yɛ mumɔŋ lɛ?\n13 Yehowa sumɔɔ mɛi ni “baa lɛ abo” lɛ asane waa, no hewɔ lɛ, ehe miihia ni wɔkɛ enanemɛi, ni ji asafo lɛ mli bii lɛ aya nɔ abɔ daa. (Nah. 1:7) Akɛni wɔyɛ jeŋ ni efɔŋfeemɔ eyi mli tɔ mli hewɔ lɛ, ehe miihia ni wɔkɛ wɔnyɛmimɛi lɛ abɔ daa. Te wɔbaaná enɛ he sɛɛ wɔha tɛŋŋ? Wɔnyɛmimɛi lɛ baawo wɔ hewalɛ koni “wɔhiɛ adɔ suɔmɔ kɛ nitsumɔi kpakpai ahe.” (Heb. 10:24, 25) Wɔnyɛŋ wɔjie suɔmɔ ni Paulo wo Hebribii lɛ ŋaa yɛ he lɛ kpo kɛ́ wɔkɛ asafo lɛ ebɔɔɔ. Suɔmɔ ni tamɔ nɛkɛ lɛ kpojiemɔ biɔ ni wɔkɛ wɔnyɛmimɛi lɛ agba sane. No hewɔ lɛ, tswaa ofai shi akɛ obaaya asafoŋ kpeei daa, ni okɛ ohe awo mli hu.\n14. Mɛni hewɔ esa akɛ wɔfee klalo akɛ wɔbaatsake wɔtsui ni wɔku wɔsɛɛ kɛ́ ebi ni wɔfee nakai lɛ?\n14 Dani wɔbatsɔmɔ Kristofoi lɛ, wɔtsake wɔtsui ni wɔku wɔsɛɛ, ni tsɔɔ akɛ wɔtsi wɔhe yɛ wɔhe eshai lɛ ahe. Shi esa akɛ wɔfee klalo akɛ wɔbaatsake wɔtsui be fɛɛ be ni ehe baahia ni wɔfee nakai. Akɛni wɔyeee emuu hewɔ lɛ, ewaaa akɛ wɔɔfee esha, ejaakɛ esha tamɔ onufu ko ni efee klalo akɛ ebaakɔ̃ wɔ be fɛɛ be ni hegbɛ lɛ aaaba. (Rom. 3:9, 10; 6:12-14) Wɔnyɛŋ wɔku wɔhiɛ wɔshwie wɔgbɔjɔmɔi lɛ anɔ. Miishɛɛ sane ji akɛ, Yehowa toɔ etsui shi ehaa wɔ beni wɔmiaa wɔhiɛ akɛ wɔbaawu wɔshi wɔgbɔjɔmɔi, ni wɔfee tsakemɔi ni sa lɛ. (Fil. 2:12; 2 Pet. 3:9) Esa akɛ wɔkɛ wɔbe kɛ wɔnyɛmɔ fɛɛ asɔmɔ Yehowa moŋ fe ni wɔkɛaatiu nibii gbohii asɛɛ. Nyɛmi yoo ko ŋma akɛ: “Eyɛ mli akɛ atsɔse mi yɛ anɔkwale lɛ mli moŋ, shi esoro bɔ ni mina Yehowa miha kwraa. Eji mɔ ko ni esa akɛ ashe lɛ gbeyei waa, ni minu he akɛ minyɛŋ masa ehiɛ kɔkɔɔkɔ.” Be ko sɛɛ lɛ, nyɛmi yoo lɛ yɔse akɛ ekɛ Yehowa teŋ ejɛkɛ, akɛni etɔ̃ babaoo lɛ hewɔ. Ewie akɛ: “Jeee Yehowa ni misumɔɔɔ lɛ hewɔ, shi moŋ lé ni mileee lɛ jogbaŋŋ lɛ hewɔ. Kɛlɛ, misɔle shii abɔ ni mibɔi tsakemɔi feemɔ.” Ekɛfata he akɛ: “Mina akɛ Yehowa hiɛ mimli tamɔ gbekɛ bibioo, ni eto etsui shi eye ebua mi kɛtsu minaagbai lɛ ahe nii fiofio, ni etsɔɔ mi nɔ ni esa akɛ mafee.”\n15. Mɛni Yesu kɛ Yehowa naa ni amɛnyaa he?\n15 ‘Nyɛyaa nɔ nyɛjajea sanekpakpa lɛ nyɛtsɔa.’ Enɛ ji nɔ ni Nyɔŋmɔ bɔfo ko kɛɛ Petro kɛ bɔfoi krokomɛi lɛ beni atsɔ naakpɛɛ gbɛ nɔ ajie amɛ kɛjɛ tsuŋwoo mli lɛ. (Bɔf. 5:19-21) Shiɛmɔ nitsumɔ lɛ ni wɔkɛ wɔhe baawo mli daa otsi lɛ hu ji nɔ kroko ni he hiaa waa ni baaha wɔhemɔkɛyeli lɛ mli awa. Yesu kɛ Yehowa fɛɛ naa wɔhemɔkɛyeli lɛ, ni amɛnyaa bɔ ni wɔkɛ wɔhe woɔ shiɛmɔ nitsumɔ lɛ mli lɛ he. (Kpoj. 2:19) Asafoŋ onukpa ni atsi etã kɛtsɔ hiɛ lɛ tsɔɔ mli akɛ: “Shiɛmɔ nitsumɔ lɛ ji nɔ ko ni he hiaa waa yɛ wɔshihilɛ mli.”\n16. Mɛni hewɔ ehi akɛ ooosusu ohe nɔ ni ojɔɔ oha Yehowa lɛ he lɛ?\n16 Susumɔ ohenɔjɔɔmɔ lɛ he. Wekukpaa ni kã wɔ kɛ Yehowa teŋ lɛ ji nɔ ko ni jara wa fe fɛɛ yɛ wɔshihilɛ mli. Ele mɛi ni ji enii. (Nyɛkanea Yesaia 44:5.) Susumɔ okɛ lɛ teŋ wekukpaa lɛ he, ni osɔle ni eye ebua bo ni wekukpaa nɛɛ mli awa be fɛɛ be. Susumɔ obaptisimɔ lɛ hu he, ni ohiɛ akakpa gbi ni he hiaa nɛɛ nɔ. Obaptisimɔ lɛ haa mɛi krokomɛi naa akɛ ojɔɔ ohe nɔ oha Yehowa, ni eji yiŋkpɛɛ ni he hiaa fe fɛɛ yɛ oshihilɛ mli.\nONIJIAŊ AKAJE WUI KONI ONYƐ OHI YEHOWA MASƐI DAA\n17. Kɛ́ wɔmiisumɔ ni wɔhi Yehowa masɛi daa lɛ, mɛni hewɔ esaaa akɛ wɔnijiaŋ jeɔ wui lɛ?\n17 Beni Paulo ŋmaa Galatabii lɛ, ekɛɛ amɛ akɛ amɛnijiaŋ akɛje wui. (Gal. 6:9) Wɔ hu esaaa akɛ wɔnijiaŋ jeɔ wui, ejaakɛ wɔkɛ naagbai baakpe. Shi Yehowa baaye ebua wɔ. Yaa nɔ osɔle obi mumɔ krɔŋkrɔŋ lɛ. Ebaaha oná miishɛɛ kɛ toiŋjɔlɛ kɛ́ okɛ naagbai miikpe po. (Mat. 7:7-11) Bo lɛ susumɔ enɛ he okwɛ: Kɛ́ Yehowa kwɛɔ loofɔji lɛ, ani ekwɛŋ bo ní ojɔɔ ohe nɔ oha lɛ ni osumɔɔ lɛ lɛ aahu po? (Mat. 10:29-31) Ekɔɔɔ he eko naagbai ni okɛbaakpe lɛ, kaakpale, onijiaŋ akaje wui. Kwɛ jɔɔmɔi sɔŋŋ ni wɔnáa yɛ le ni Yehowa le wɔ lɛ hewɔ!\n18. Ní ‘obale Nyɔŋmɔ nɛɛ,’ mɛni obaafee?\n18 No hewɔ lɛ, kɛ́ obale Nyɔŋmɔ etsɛko ni oha abaptisi bo lɛ, mɛni eshwɛɔ bo mɔ? Yaa nɔ ole Yehowa jogbaŋŋ, koni oya nɔ oda yɛ mumɔŋ. Ni kɛ abaptisi bo etsɛ hu? Esa akɛ bo hu oya nɔ oná Yehowa he nilee babaoo. Kaabu okɛ lɛ teŋ wekukpaa lɛ akɛ nɔ ko flɛflɛ. Moŋ lɛ, pɛimɔ nibii ni asusu he yɛ nikasemɔ nɛɛ mli lɛ amli yɛ be kɛ beaŋ koni no aha okɛ Yehowa, ni ji wɔ-Tsɛ, wɔ-Naanyo, kɛ wɔ-Nyɔŋmɔ lɛ teŋ wekukpaa lɛ mli awa daa.—Nyɛkanea 2 Korintobii 13:5, 6.\nNIBII NI HAA WƆSHƐƆ BAPTISIMƆ HE NI HAA WƆYAA NƆ WƆDAA YƐ MUMƆŊ\nWɔjeɔ shishi kɛ Yehowa kɛ e-Bi\nYesu Kristo he ‘nilee taomɔ.’—Yoh. 17:3\nBeni wɔnilee lɛ yaa hiɛ lɛ, wɔnáa hemɔkɛyeli babaoo.—Yoh. 3:16\nWɔfɔɔ sɔlemɔ kɛ Yehowa hamɔ.—Bɔf. 2:21\nWɔkɛ mɛi ni kɛ wɔ hiɛ hemɔkɛyeli kome lɛ bɔiɔ bɔɔ daa.—Heb. 10:24, 25\nWɔtsakeɔ wɔtsui yɛ wɔhe eshai lɛ ahe.—Bɔf. 17:30\nWɔkuɔ wɔsɛɛ, ni tsɔɔ akɛ wɔtsiɔ wɔhe kɛjɛɔ nifeemɔi gbohii ahe.—Bɔf. 3:19\nWɔhemɔkɛyeli lɛ tsirɛɔ wɔ ni wɔwieɔ wɔtsɔɔ mɛi krokomɛi.—2 Kor. 4:13\nWɔjɔɔ wɔhe nɔ wɔhaa Yehowa bɔni afee ni wɔnyɛ wɔnyiɛ Yesu sɛɛ jogbaŋŋ.—1 Pet. 4:2\nWɔkɛ nu mli baptisimɔ feɔ wɔhenɔjɔɔmɔ lɛ he okadi.—1 Pet. 3:21\nKɛmaje Mɔ Ko Kɛmaje Mɔ Ko Ní ‘Wɔle Nyɔŋmɔ’ Nɛɛ—Mɛni Shwɛɔ Wɔ?


Saralɔi Kɛ Shisharamɔ: Yehowa Odasefoi Anitsumɔhei Ni Yɔɔ Patterson, Wallkill, Kɛ Warwick\nHalamɔ He ni Osumɔɔ Albania Angola Argentina Australia Barbados Belgium Benin Bolivia Brazil Britain Bulgaria Burundi Cameroon Canada Central African Republic Chile Colombia Côte d’Ivoire Croatia Denmark Dominican Republic Ecuador Ethiopia Fiji Finland France Georgia Germany Ghana Greece Guam Haiti Hong Kong Hungary India Indonesia Italy Japan Kazakhstan Kenya Korea Kyrgyzstan Liberia Macedonia Madagascar Malawi Mexico Moldova Mozambique Myanmar Netherlands New Caledonia Nigeria Papua New Guinea Paraguay Peru Philippines Poland Portugal Romania Rwanda Senegal Serbia Sierra Leone Slovakia Slovenia Solomon Islands South Africa Spain Sri Lanka Suriname Tahiti Taiwan Thailand The Democratic Republic of the Congo Trinidad and Tobago Uganda Ukraine United States Venezuela Zambia Zimbabwe\nBɔ Ni Obaafee Otsɔ Hiɛ Obi Gbɛ Kɛhã Shisharamɔ\nAni esa akɛ otsɔ hiɛ obi gbɛ dani obasara nitsumɔhe nine lɛ kɛhã shisharamɔ? Hɛɛ. Bɔ ni afee ni mɛi ni baa shisharamɔ lɛ aná amɛsaramɔ lɛ he sɛɛ, ni mɛi akababua shi bɔ ni anyɛŋ aná be ahã amɛ fɛɛ lɛ, ehe miihia ni mɛi fɛɛ ni miiba abashara shi yɛ Patterson, Wallkill, loo Warwick lɛ atsɔ hiɛ abi gbɛ afɔ̃ shi dã, ekɔɔɔ he eko amɛyifalɛ. Klikimɔ Gbɛbimɔ Kɛhã Shisharamɔ Yɛ Patterson loo Gbɛbimɔ Kɛhã Shisharamɔ Yɛ Wallkill loo Gbɛbimɔ Kɛhã Shisharamɔ Yɛ Warwick ni yɔɔ shishigbɛ lɛ eko nɔ, koni okɛbi gbɛ kɛhã shisharamɔ yɛ hei nɛɛ ateŋ he ni obaasumɔ ni oyashara shi yɛ.\nAni obaanyɛ obashara shi kɛji obiko gbɛ ofɔ̃ko shi? Kɛji otsɔko hiɛ obiko gbɛ ofɔ̃ko shi lɛ, ebaawa akɛ abaahã obashara shi. Bɔ ni tsũi ni yɔɔ Warwick ni akɛ mfonirii kɛ blema nibii eto mli koni mɛi abakwɛ lɛ yɔɔ hewɔ lɛ, daa gbi lɛ, mɛi ayifalɛ pɔtɛɛ ko pɛ baanyɛ abashara shi yɛ mli.\nMɛɛ be esa akɛ obashɛ shi kɛhã shisharamɔ lɛ? Wɔmiibi koni obashɛ shi ŋmɛlɛtswaa kome loo nɔ ni shɛɛɛ nakai dani be ni ato kɛhã oshisharamɔ lɛ ashɛ. Enɛ hãŋ tsɔji amaamɔhei lɛ kɛ hei ni ahereɔ gbɔi lɛ yɛ lɛ ayi fe nine.\nYɛ gbi kome mli lɛ, nitsumɔhei enyiɛ obaanyɛ oshara shi yɛ? Ebaawa akɛ abaanyɛ akɛ bo ayashara shi yɛ hei nɛɛ ateŋ nɔ ni fe enyɔ yɛ gbi kome mli.\nKui Ni Amɛmli Bii Shɛɛɛ 20\nOfainɛ Kadimɔ: Kɛ́ ohala hei ni yɔɔ shishigbɛ nɛɛ ateŋ eko lɛ, ekɛbo baaya sait ko nɔ, koni oyafiili fɔm kɛhã gbɛbimɔ lɛ yɛ jɛmɛ. Ofainɛ, awooo shika ko yɛ fɔm lɛ fiilimɔ loo gbɛbimɔ kɛhã shisharamɔ lɛ he. No hewɔ lɛ, kɛ́ ona nɔ ko ni kɔɔ shika he, tamɔ “payment,” “total,” loo “taxes and fees” lɛ, shi lɛ bɔ ni eyɔɔ lɛ nɔŋŋ. Kɛ́ ofiili fɔm lɛ ogbe naa kwraa lɛ, akɛ ohe saji ni okɛwo fɔm lɛ nɔ lɛ baamaje United States Betel ni ohala akɛ obayashara shi yɛ lɛ, koni amɛtsu ogbɛbimɔ lɛ he nii. Kɛ́ okɛ ohe sane ko wo fɔm lɛ nɔ kɛmaje lɛ, no tsɔɔ akɛ okpɛlɛɔ mlai ni kudɔɔ sait nɛɛ, ni ji Mlai Ni Yɔɔ He kɛ Ohe Saji lɛ anɔ.\nGbɛbimɔ Kɛhã Shisharamɔ Yɛ Patterson\nGbɛbimɔ Kɛhã Shisharamɔ Yɛ Wallkill\nGbɛbimɔ Kɛhã Shisharamɔ Yɛ Warwick\nKɛ́ Ootao Obi Gbɛ Kɛhã Kuu Ni Mli Bii Shɛɔ 20 Loo Nɔ Ni Fe Nakai\nKlikimɔ Gbɛbimɔ Kɛhã Kuu Ni Mli Bii Shɛɔ 20 Loo Nɔ Ni Fe Nakai ni yɔɔ shishigbɛ nɛɛ, koni ofiili gbɛbimɔ kɛhã shisharamɔ fɔm lɛ kɛbi gbɛ ofɔ̃ shi kɛhã shisharamɔ yɛ wɔnitsumɔhei ni yɔɔ Patterson, Wallkill, loo Warwick lɛ ateŋ eko.\nGbɛbimɔ Kɛhã Kuu Ni Mli Bii Shɛɔ 20 Loo Nɔ Ni Fe Nakai\nKɛ́ Ootao Ofo Ogbɛbimɔ Kɛhã Shisharamɔ Lɛ Mli\nKlikimɔ Foo Gbɛbimɔ Kɛhã Shisharamɔ Lɛ Mli ni yɔɔ shishigbɛ nɛɛ koni ofiili fɔm kɛfo oshisharamɔ lɛ mli.\nFoo Gbɛbimɔ Kɛhã Shisharamɔ Lɛ Mli\nShisharamɔ yɛ Warwick baaje shishi kɛjɛ Ju April 3, 2017. Ofainɛ, tsɔ hiɛ ofiili fɔm yɛ sait nɛɛ nɔ kɛbi gbɛ kɛhã shisharamɔ dani obɔi ogbɛfãa lɛ he gbɛjianɔtoo.\nJu kɛyashi Sohaa\nLeebi 8:00 kɛyashi gbɛkɛ 4:00\n(Shisharamɔ ni mɔ ko enyiɛŋ ohiɛ kɛyaŋ)\nLeebi 8:00 kɛyashi 11:00 kɛ Shwane 1:00 kɛyashi 4:00\nShisharamɔ lɛ heɔ minitii 20\n(Shisharamɔ ni mɔ ko baanyiɛ ohiɛ kɛya)\nNitsumɔi Ni Wɔtsuɔ\nShisharamɔ Ni Mɔ Ko Enyiɛŋ Ohiɛ Kɛyaŋ\nBiblia Lɛ Kɛ Nyɔŋmɔ Gbɛ́i Lɛ. Obaana blema Bibliai ni ewa akɛ abaaná eko ŋmɛnɛ lɛ. Obaale bɔ ni anyɛ abaa Nyɔŋmɔ gbɛ́i lɛ yi yɛ Biblia lɛ mli, yɛ mɔdɛŋ ni mɛi komɛi bɔ koni ajie yɛ mli lɛ fɛɛ sɛɛ. Obaana mfonirii srɔtoi ni tsɔɔ blema Bibliai ni ewa akɛ abaaná eko bianɛ, kɛ nibii komɛi ni kɔɔ Biblia lɛ he.\nMɛi Kɛhã Yehowa Gbɛ́i Lɛ. Obaana mfonirii kɛ vidioi ni kɔɔ Yehowa Odasefoi ayinɔsane he yɛ fã nɛɛ. Mɛi aniiashikpamɔi ni arikɔɔdi, nɔ ni aŋmala kɛ nɔ ni afee lɛ vidioi, kɛ nibii krokomɛi ni obaana yɛ jɛmɛ lɛ baahã ona bɔ ni Yehowa etee nɔ ebu ewebii lɛ ahe, etsɔɔ amɛ nii, ni eto amɛhe gbɛjianɔ kɛbashi ŋmɛnɛ.\nJeŋ Muu Fɛɛ Nitsumɔhe Yitso Lɛ—Hemɔkɛyeli Kɛnitsumɔ. Fã nɛɛ tsɔɔ nitsumɔi ni Gbɛtsɔɔmɔ Kuu Lɛ Ajinafoi Akui srɔtoi lɛ tsuɔ, ni etsɔɔ bɔ ni ajinafoi akui nɛɛ yeɔ amɛbuaa Yehowa Odasefoi lɛ koni amɛkɛ Biblia mli gbɛtsɔɔmɔ ni kɔɔ bɔ ni esa akɛ amɛkpe kutuu, amɛfee mɛi kaselɔi, amɛkase Biblia lɛ, ni amɛjie suɔmɔ kpo amɛtsɔɔ amɛhe lɛ atsu nii.\nShisharamɔ Ni Mɔ Ko Baanyiɛ Ohiɛ Kɛya\nYɛ shisharamɔ nɛɛ mli lɛ, abaatsɔɔ bo ɔfis srɔtoi, tsui, kɛ bɔ ni Warwick shikamɔ yɔɔ hã.\nŊɔɔ Shisharamɔ He Wolo lɛ eko\nOfainɛ, tsɔ hiɛ ofiili fɔm yɛ sait nɛɛ nɔ kɛbi gbɛ kɛhã shisharamɔ dani obɔi ogbɛfãa lɛ he gbɛjianɔtoo.\nLeebi 8:00 kɛyashi 11:00 kɛ Shwane 1:00 kɛyashi 4:00.\nShisharamɔ lɛ heɔ ŋmɛlɛtswai 2\nWɔfeɔ mfonirii kɛ ehenɔi ni akɛwoɔ wɔwoji lɛ amli lɛ, ni wɔfeɔ lalai, woji kɛ dramai ni atswaa aboɔ toi, kɛ vidioi hu. Kɛ́ oba shisharamɔ lɛ, obaale Biblia skul srɔtoi ni afeɔ yɛ biɛ lɛ ahe saji.\nDaa afi lɛ, wɔkalaa woji ni Yehowa Odasefoi damɔɔ Biblia lɛ nɔ amɛŋmalaa lɛ akpekpei 25 kɛ sɛɛ. Wɔkɛ woji ni akalaa yɛ wiemɔi ni fa fe 360 amli majeɔ nitsumɔhe niji ni yɔɔ je lɛŋ hei srɔtoi, ní Yehowa Odasefoi asafoi 15,000 kɛ sɛɛ ni yɔɔ United States, Canada, kɛ Caribbean lɛ fata he lɛ.\nNitsumɔhe Niji Kɛ Shisharamɔi: United States


Ní Tsumi 14 | Baiblo ɔ Ngɛ Intanɛti ɔ Nɔ | New World Translation\nNí Tsumi 14:1-28\nNɔ yami, kɛ si temi kɛ womi ngɛ Ikoniom (1-7)\nA bu mɛ kaa a ji mawuhi ngɛ Listra (8-18)\nA fiaa Paulo tɛ se e gbo we (19, 20)\nA ngɛ asafo ɔmɛ he wami woe (21-23)\nA kpale kɛ ya Antiokia nɛ ngɛ Siria a (24-28)\n14 Jehanɛ ɔ, ngɛ Ikoniom ɔ, a pee kake kɛ ya sɛ Yuda bi ɔmɛ a kpe he ɔ, nɛ bɔ nɛ a plɛ kɛ tu munyu ha a ha nɛ Yuda bi kɛ Hela bi babauu nitsɛ ba he ye. 2 Se Yuda bi ɔmɛ nɛ a he we yi ɔ wo nihi* nɛ a je je ma amɛ a mi ɔmɛ a yi mi, nɛ a su mɛ ngɔ wo nyɛmimɛ ɔmɛ a he. 3 Enɛ ɔ he ɔ, a ye be saii ngɛ lejɛ ɔ, nɛ a kɛ kã tu munyu ngɛ Yehowa* he wami ɔ nya, nɛ lɛ hu e gu a nɔ kɛ pee okadihi kɛ nyakpɛ níhi* kɛ ye e dloomi munyu ɔ he odase. 4 Se nihi babauu nɛ a ngɛ ma a mi ɔmɛ a mi gba; ni komɛ fĩ Yuda bi ɔmɛ a se, nɛ ni kpahi hu fĩ bɔfo ɔmɛ a se. 5 Benɛ nihi nɛ a je je ma amɛ a mi kɛ Yuda bi ɔmɛ kɛ a nɔ yeli ɔmɛ tsuo bɔ mɔde kaa a maa pee mɛ nisɛ níhi nɛ a maa fiaa mɛ tɛ ɔ, 6 a wo bɔfo ɔmɛ a tue nɔ nɛ a tu fo kɛ ho Likaonia, Listra, Dɛɛbe kɛ ma nɛ bɔle mɛ ɔ mi ya. 7 A ya nɔ nɛ a jaje sane kpakpa a ngɛ lejɛ ɔ. 8 Jehanɛ ɔ, benɛ a ngɛ Listra a, nyumu ko hii si ngɛ lejɛ ɔ nɛ e ji libɔɔ. A fɔ lɛ libɔɔ, nɛ e nyɛɛ we hyɛ. 9 Benɛ Paulo ngɛ munyu tue ɔ, nyumu nɛ ɔ ngɛ lɛ tue bue. Paulo hyɛ lɛ totooto, nɛ benɛ e na kaa nyumu ɔ ngɛ hemi kɛ yemi kaa a ma tsa lɛ ɔ, 10 e kɛ gbi nɛ nya wa de ke: “Tee si nɛ o da o nane nɔ.” Kɛkɛ nɛ nyumu ɔ hlu kɛ ma si, nɛ e bɔni nyɛɛmi. 11 Benɛ asafo kuu ɔmɛ na nɔ́ nɛ Paulo pee ɔ, a kpa ngmlaa ngɛ Likaonia gbi mi ke: “Mawu ɔmɛ plɛ a he nimli nɛ a kple si kɛ ba wa ngɔ!” 12 Nɛ a bɔni Banaba tsɛmi ke Zeo, se Paulo lɛɛ Hɛmes, ejakaa lɛ ji nɔ titli nɛ e ngɛ munyu ɔ tue. 13 Nɛ Zeo osɔfo ɔ nɛ e sɔlemi we ɔ ngɛ ma a nya a ngɔ na kuhi kɛ akekleehi kɛ ba agbo ɔmɛ a nya, nɛ e ngɛ hlae nɛ lɛ kɛ asafo kuu ɔmɛ nɛ a ngɔ kɛ sã afɔlehi. 14 Se benɛ bɔfo Banaba kɛ bɔfo Paulo nu he ɔ, a hia a tade ɔmɛ, nɛ a sa fo kɛ ya sɛ asafo kuu ɔ kpɛti, nɛ a kpa ngmlaa ke: 15 “Nyumuhi, mɛni he je nɛ nyɛ ngɛ ní nɛ ɔmɛ pee ɔ? Wɔ hu wa ji adesahi nɛ a ngɛ gbɔjɔmihi kaa nyɛ nɔuu. Nɛ wa ngɛ sane kpakpa a jajee kɛ ngɛ nyɛ tsɔɔe konɛ nyɛɛ kpale kɛ je ní nɛ ɔmɛ nɛ se nami be a he ɔmɛ a se kɛ ba Mawu hɛ kalɔ ɔ, nɔ nɛ e bɔ hiɔwe ɔ, kɛ zugba a, kɛ wo ɔ, kɛ níhi tsuo nɛ ngɛ a mi ɔ ngɔ. 16 Ngɛ yi nɔhi nɛ a be ɔmɛ a mi ɔ, e ngmɛ je ma amɛ tsuo blɔ nɛ a nyɛɛ ngɛ mɛ nitsɛmɛ a blɔhi a nɔ, 17 se kɛ̃ ɔ, e jɔɔ we lɛ nitsɛ e he odase yemi, ejakaa e pee kpakpa, e ha hiɔmi nɛ kɛ je hiɔwe ha nyɛ, nɛ e ha nyɛ be kpakpahi nɛ niye ní baa, nɛ e ha nyɛ ngma nɛ nyɛ tɔ, nɛ e ha nɛ bua jɔmi hyi nyɛ tsui tɔ.” 18 Se kɛ̃ ɔ, ngɛ ní nɛ ɔmɛ nɛ a de ɔ tsuo se ɔ, e piɛ bɔɔ jinɛ a ko nyɛ we asafo kuu ɔmɛ a nya tsimi konɛ a ko sã afɔle ɔ ha mɛ. 19 Se Yuda bi je Antiokia kɛ Ikoniom kɛ ba nɛ a ba plɛ asafo kuu ɔmɛ a yi mi, nɛ a fiaa Paulo tɛ nɛ a gbla lɛ si kɛ ya ma a se, nɛ a susu kaa e gbo. 20 Se benɛ kaseli ɔmɛ ba bɔle lɛ ɔ, e te si nɛ e sɛ ma a mi. E nɔ jena a, e kɛ Banaba a je kɛ ho Dɛɛbe ya. 21 Benɛ a ya jaje sane kpakpa a ngɛ jamɛ a ma a mi nɛ a pee nihi fuu kaseli se ɔ, a kpale kɛ ho Listra, Ikoniom, kɛ Antiokia ya. 22 A ya wo kaseli ɔmɛ* he wami ngɛ lejɛ ɔ. A wo mɛ he wami kaa a ya nɔ nɛ a hi hemi kɛ yemi ɔ mi, nɛ a de ke: “E sa nɛ waa gblee amanehlu babauu mi kɛ sɛ Mawu Matsɛ Yemi ɔ mi.” 23 Jehanɛ se hu ɔ, a hla nikɔtɔmahi kɛ ha mɛ ngɛ asafo fɛɛ asafo mi, a sɔle nɛ a ha hwɔ, nɛ a tu mɛ ngɔ wo Yehowa,* nɔ nɛ a ba he lɛ ye ɔ dɛ mi. 24 Lɔ ɔ se ɔ, a gu Pisidia nɛ a ba Pamfilia, 25 nɛ benɛ a jaje munyu ɔ ngɛ Pɛga ta a, a kple kɛ ho Atalia ya. 26 Benɛ a je lejɛ ɔ, a sɛ lɛ mi nɛ a pue nɔ kɛ yaa Antiokia, he nɛ a tu mɛ ngɔ wo Mawu dloomi ɔ dɛ mi ngɛ kɛ ha ní tsumi nɛ amlɔ nɛ ɔ a gbe nya a. 27 Benɛ a ba su nɛ a bua asafo ɔ nya a, a bɔ mɛ níhi fuu nɛ Mawu gu a nɔ kɛ pee, kɛ bɔ nɛ e bli sinya nɛ a kɛ yaa hemi kɛ yemi mi ɔ kɛ ha je ma amɛ ɔ. 28 Lɔ ɔ he ɔ, a kɛ kaseli ɔmɛ hi si be saii ngɛ lejɛ ɔ.\n^ Aloo “kaseli ɔmɛ a susumahi.”\nNí Tsumi 14


Maako 7 | Baiblo ɔ Ngɛ Intanɛti ɔ Nɔ | New World Translation\nYesu kpa adesahi a kusumihi a he bo (1-13)\nNíhi nɛ jeɔ tsui mi lɛ bleɔ nɔ (14-23)\nFoinike yo ɔ hemi kɛ yemi ɔ (24-30)\nYesu tsa nyumu ko nɛ e tue nui nɔ́ (31-37)\n7 Jehanɛ ɔ, Farisi bi ɔmɛ kɛ womi ngmali ɔmɛ a ti ni komɛ nɛ a je Yerusalɛm kɛ ba a ba bua a he nya ngɛ e ngɔ. 2 Nɛ a na e kaseli ɔmɛ ekomɛ nɛ a ngɛ ní yee kɛ ninehi nɛ a ble mɛ, nɛ tsɔɔ kaa a fɔ we a dɛ.* 3 (Ejakaa Farisi bi ɔmɛ kɛ Yuda bi ɔmɛ tsuo lɛɛ, ja a fɔ a dɛ kɛ ya si a kɔni si loko a yeɔ ní. A peeɔ jã kɛ fĩɔ blematsɛmɛ a kusumi ɔ se, 4 nɛ ke a je jua mi kɛ ba a, ja a fɔ a he loko a yeɔ ní. Kusumi kpahi fuu hu ngɛ nɛ a nine su nɔ, nɛ a ngmɛɛ we he. Ekomɛ ji kpluhi, kɛ buɛhi, kɛ akɔblee níhi nɛ a baptisiɔ mɛ.) 5 Enɛ ɔ he ɔ, Farisi bi ɔmɛ kɛ womi ngmali ɔmɛ bi lɛ ke: “Mɛni he je nɛ o kaseli ɔmɛ nyɛɛ we blematsɛmɛ ɔmɛ a kusumi ɔ se, mohu ɔ, a yeɔ ní kɛ ninehi nɛ a ble mɛ ɔ?” 6 E de mɛ ke: “Nyɛ osatotsɛmɛ, e da blɔ kaa Yesaya gba ngɛ nyɛ he ke, ‘Nimli nɛ ɔmɛ a nya kɛkɛ nɛ a kɛ woɔ ye hɛ mi nyami, se a tsui lɛɛ, e je ye he kɛ ho tsitsaa ya. 7 A yaa nɔ nɛ a jaa mi yaka gu, ejakaa nimli a mlaahi ji níhi nɛ a tsɔɔ.’ 8 Nyɛ ngmɛɛɔ Mawu kita a he kɛ fɔɔ si, nɛ nyɛ mɛtɛɔ adesahi a kusumi he.” 9 Jehanɛ hu ɔ, e de mɛ ke: “Nyɛ guɔ ga blɔ nɔ kɛ kuaa Mawu kita a konɛ nyɛɛ hɛɛ nyɛ kusumi ɔ mi. 10 Kaa nɔ hyɛmi nɔ́ ɔ, Mose de ke, ‘Buu o tsɛ kɛ o nyɛ,’ nɛ e de hu ke, ‘Ha nɛ a gbe nɔ fɛɛ nɔ nɛ e maa tu e tsɛ loo e nyɛ he munyu yayami* ɔ.’ 11 Se nyɛɛ lɛɛ nyɛ deɔ ke, ‘Ke nɔ ko de e tsɛ loo e nyɛ ke: “Nɔ́ fɛɛ nɔ́ nɛ i ngɛ nɛ o ma ná he se ɔ, e ji kɔban (nɛ ji, nike ní nɛ a jɔɔ nɔ kɛ ha Mawu)” ɔ,’ 12 nyɛ ha we nɛ e pee nɔ́ kake ngmelu po kɛ ha e tsɛ loo e nyɛ hu. 13 Enɛ ɔ he ɔ, nyɛ ngɔ kusumi nɛ nyɛ ngɛ nihi tsɔɔe ɔ kɛ puɛ Mawu munyu ɔ. Nɛ nyɛ peeɔ níhi fuu kaa kikɛ nɛ ɔ.” 14 Kɛkɛ nɛ e tsɛ asafo kuu ɔ kɛ ba e ngɔ ekohu nɛ e de mɛ ke: “Nyɛ tsuo nyɛɛ bu mi tue, konɛ nyɛɛ nu sisi. 15 Nɔ́ ko nɔ́ ko be nɛ jeɔ kpo nɔ blɔ kɛ sɛɛ nɔmlɔ mi nɛ ma nyɛ ma ble lɛ; mohu ɔ, níhi nɛ jeɔ nɔmlɔ mi kɛ baa a ji níhi nɛ bleɔ lɛ.” 16 —— 17 Jehanɛ ɔ, benɛ e je asafo kuu ɔ he kɛ ya sɛ we ko mi ɔ, e kaseli ɔmɛ bɔni lɛ nɔ́ he tomi nɔ́ ɔ he sane bimi. 18 Lɔ ɔ he ɔ, e bi mɛ ke: “Anɛ nyɛ hu nyɛ nui nɔ́ sisi kaa mɛ lo? Anɛ nyɛ li kaa nɔ́ fɛɛ nɔ́ nɛ jeɔ kpo nɔ blɔ kɛ sɛɛ nɔmlɔ mi ɔ be nyɛe ma ble lɛ, 19 ejakaa pi e tsui mi nɛ e sɛɛ, se mohu e mi mi e sɛɛ, nɛ e ya jeɔ kpo ngɛ niase yami he lo?” Lɔ ɔ he ɔ, Yesu tsɔɔ kaa niye ní tsuo he tsɔ. 20 Jehanɛ se hu ɔ, e de ke: “Nɔ́ nɛ jeɔ nɔmlɔ mi kɛ baa a lɛ bleɔ lɛ. 21 Ejakaa nimli a mi mi je, nɛ ji a tsui mi nɛ susumi yayamihi jeɔ: ajuama bɔmihi,* jumihi, nɔmlɔ gbemihi, 22 gba puɛmi ní peepeehi, hɛkɔ, yi wu tso ní peepeehi, nɔ sisimi, nɔ buimi ngmlikiti,* hɛ tsumi, musu bɔmi, he nɔ womi, kɛ nɔ́ sisi nuimi. 23 Ní yayami nɛ ɔmɛ tsuo jeɔ nɔmlɔ mi mi je kɛ baa, nɛ a bleɔ nɔmlɔ.” 24 E te si kɛ je lejɛ ɔ nɛ e pue nɔ kɛ ho Tiro kɛ Sidon kpokpa a nɔ ya. E ya sɛ we ko mi ngɛ lejɛ ɔ, nɛ e sume kaa nɔ ko nɛ le, se e nyɛ we nɛ e ngɔ e he kɛ laa. 25 Amlɔ nɔuu ɔ, yo ko nɛ mumi ko nɛ he tsɔ we ngɛ e biyo mi ɔ nu e he nɛ e ba nɛ e ba kpla si ngɛ e nane nya. 26 Yo ɔ ji Hela no, nɛ e je* Foinike ngɛ Siria; nɛ e ya nɔ nɛ e de lɛ ke e hia daimonio ɔ kɛ je e biyo ɔ mi. 27 Se e de yo ɔ ke: “Kekleekle ɔ, ha nɛ bimɛ ɔmɛ nɛ a tɔ, ejakaa e dɛ blɔ kaa a ngɔɔ bimɛ ɔmɛ a niye ní ɔ kɛ pueɔ si ha gbe bimɛ.” 28 Se yo ɔ he nɔ ke: “Ee, Nyɔmtsɛ, se gbe bimɛ ɔmɛ nɛ a ngɛ okplɔɔ ɔ sisi ɔ yeɔ bimɛ tsɔwi ɔmɛ a niye ní bibli ɔ.” 29 Enɛ ɔ he ɔ, Yesu de lɛ ke: “Akɛnɛ o de jã he je ɔ, yaa; daimonio ɔ je o biyo ɔ mi.” 30 Kɛkɛ nɛ yo ɔ je kɛ ho e we mi ya nɛ e ya na jokuɛ wayoo ɔ nɛ hwɔɔ si ngɛ sa nɔ nɛ daimonio ɔ je e mi. 31 Benɛ Yesu kpale e se kɛ je Tiro kpokpa a nɔ ɔ, e gu Sidon kɛ ya be ngɛ Dekapoli kpokpa a* nɔ kɛ ba Galilea Wo ɔ nya. 32 A ngɔ nyumu ko nɛ e tue nui nɔ́ nɛ e nyɛ we munyu tumi kɛ ba ha lɛ ngɛ hiɛ ɔ, nɛ a kpa lɛ pɛɛ kaa e ngɔ e nine kɛ pue e nɔ. 33 Nɛ Yesu ngɔ lɛ kɛ je ni ɔmɛ a kpɛti kɛ ya se banee. Kɛkɛ nɛ e ngɔ e nine nguɛhi kɛ wo nyumu ɔ tue mi, nɛ benɛ e la lada se ɔ, e pɛtɛ nyumu ɔ lilɛ he. 34 Nɛ benɛ e hyɛ hiɔwe ɔ, e wo mumi wawɛɛ nɛ e de lɛ ke: “Efata,” nɛ e sisi ji, “Bli.” 35 Kɛkɛ nɛ e tue bɔni nɔ́ numi, nɛ e lilɛ kpa a pɛne nɛ e bɔni munyu tumi saminya. 36 Nɛ e bɔ mɛ kɔkɔ kaa a ko de nɔ ko nɔ ko, se si abɔ nɛ e ngɛ mɛ kɔkɔ bɔe ɔ, si abɔ nɛ a ngɛ jajee kɛ ngɛ nihi tsɔɔe. 37 Ngɛ anɔkuale mi ɔ, a nya kpɛ a he wawɛɛ nitsɛnitsɛ nɛ a de ke: “E peeɔ nɔ́ fɛɛ nɔ́ saminya. E haa nɛ tuekpokutsɛmɛ nuɔ nɔ́, nɛ amuɛtihi hu tuɔ munyu.”\n^ Nɛ tsɔɔ kaa a he tsɔ we ngɛ kusumi nya.\n^ Aloo “e ma jɛ e nyɛ loo e tsɛ.”\n^ Aloo “a fɔ lɛ ngɛ.”